               EURÓPSKA KOMISIA
            V Bruseli30. 11. 2018
            COM(2018) 776 final
            Odporúčanie
            ROZHODNUTIE RADY
            o poverení začať rokovania o dohode medzi Európskou úniou a každou jednotlivou krajinou južného susedstva v rámci európskej susedskej politiky s cieľom dohodnúť podmienky rozšírenia poskytovania Európskej prekryvnej služby geostacionárnej navigácie (EGNOS) na územie európskej susedskej politiky

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Európska prekryvná služba geostacionárnej navigácie (ďalej len „EGNOS“, z angl. European Geostationary Navigation Overlay System) sprístupňuje existujúce otvorené satelitné navigačné signály vhodné pre kriticky dôležité bezpečnostné aplikácie v doprave, napríklad pri letoch a pristávaní lietadiel, kde je k dispozícii len málo pozemných rádiových pomocných zariadení alebo takéto zariadenia neexistujú.

               EGNOS a Galileo sú dva programy satelitnej navigácie Európskej únie, ktoré sa upravujú v nariadení o GNSS
                  1
               .

               Spolupráca v oblasti satelitnej navigácie medzi krajinami južného susedstva v rámci európskej susedskej politiky
                  2
                a EÚ je súčasťou spolupráce EuroMed v oblasti dopravy. V rámci európskeho susedstva a partnerstva
                  3
                sa spolupráca EuroMed v oblasti dopravy zakladá na rámci, ktorého základy sa položili v Barcelone (1995), pričom v roku 2008 sa v súlade so spoločným vyhlásením
                  4
                prijatým na zasadnutí hláv štátov a predsedov vlád pretransformoval na Úniu pre Stredozemie.

                  V článku 2 ods. 5 treťom pododseku nariadenia (EÚ) č. 1285/2013 (nariadenie o GNSS)
                     5
                   sa stanovuje, že geografické pokrytie službami systému EGNOS možno rozšíriť na krajiny európskej susedskej politiky (ďalej len „ESP“) za predpokladu technickej uskutočniteľnosti a na základe medzinárodných dohôd. Toto rozšírenie nespôsobí odklad rozšírenia geografického pokrytia systému EGNOS na celé územie členských štátov, ktoré sa nachádza v Európe.

               Rozšírenie EGNOS na krajiny južného susedstva v rámci ESP týmto kritériám zodpovedá a bude sa riadiť pôvodnými opatreniami, ktoré sa podnikli v súvislosti s inštaláciou niektorých pozemných staníc EGNOS mimo Európy. Cieľom tohto rozšírenia je posilniť pokrytie systémom EGNOS na periférii EÚ a zabezpečiť pokrytie v krajinách južného susedstva v rámci ESP, a tým umožniť jeho osvojenie používateľmi.

               Rozšírenie systému EGNOS na južné krajiny ESP nespôsobí odklad rozšírenia jeho geografického pokrytia na celé územia členských štátov EÚ. Naopak, prispeje k lepšiemu pokrytiu južných/juhovýchodných/juhozápadných regiónov EÚ, a najmä k zlepšeniu pokrytia na portugalských a španielskych ostrovoch v Atlantickom oceáne, ako aj na Cypre, v Grécku, na Malte a v Taliansku.

               V analýze, ktorú v roku 2015 vykonala Európska vesmírna agentúra
                  6
                a ktorá bola v roku 2017 zo strany odvetvia podporená ponukou vyvinúť verziu 3 systému EGNOS, sa potvrdila technická uskutočniteľnosť takéhoto rozšírenia a dospelo sa k záveru, že na pokrytie celého vzdušného priestoru južných krajín ESP by stačili tri pozemné stanice EGNOS.

               Od roku 2009 spolupracujú príslušné útvary Komisie s Európskou službou pre vonkajšiu činnosť (ESVČ) na rozšírení pokrytia systémom EGNOS na oblasť južného Stredozemia (t. j. južné krajiny ESP) a na zavedení služby ochrany života (SoL) systému EGNOS v letectve a iných oblastiach dopravy. Rozšírenie pokrytia systémom EGNOS je iniciatíva prospešná pre obe strany. Európskej únii umožní posilniť väzby so susednými partnerskými krajinami a jej priemyslu sa otvoria príležitosti vstúpiť na trh, zatiaľ čo južné krajiny ESP budú mať prístup k systému EGNOS, pričom ich náklady budú len marginálne v porovnaní s doteraz vynaloženými verejnými investíciami EÚ.

               V priebehu rokov sa dosiahol významný pokrok a orgány krajín južného susedstva v rámci ESP zodpovedné za oblasť dopravy prejavili výrazný záujem. Službu ochrany života systému EGNOS považujú za účinný prostriedok na dosiahnutie súladu s požiadavkami Medzinárodnej organizácie civilného letectva (ICAO) a sú presvedčené, že poskytuje podpornú technológiu pre nové služby a aplikácie aj v iných oblastiach, či už súvisiacich alebo nesúvisiacich s dopravou.

                     7
                  Šesť južných krajín ESP teda v rokoch 2014 – 16 vyjadrilo oficiálne na najvyššej politickej úrovni záujem pristúpiť k takejto medzinárodnej dohode o EGNOS s EÚ.

               Bolo by vhodné, aby EÚ reagovala kladne na očakávania južných krajín ESP týkajúce sa prístupu k službe ochrany života (SoL) systému EGNOS. Strategický aspekt takéhoto rozšírenia systému EGNOS je čoraz jasnejší vzhľadom na činnosti ostatných poskytovateľov globálnych navigačných satelitných systémov v tomto regióne.

                  V osobitnej dvojstrannej medzinárodnej dohode o systéme EGNOS s každou jednotlivou južnou krajinou ESP sa stanovia vhodné systémy riadenia, vymedzia sa úlohy a zodpovednosť každej zmluvnej strany a určí sa finančná zodpovednosť za rozvoj a prevádzku infraštruktúry potrebnej na poskytovanie služieb založených na systéme EGNOS v každej južnej krajine ESP.

               V tomto odporúčaní sa zohľadňujú bezpečnostné aspekty týkajúce sa rozšírenia systému EGNOS do južných krajín ESP vrátane posúdenia geopolitickej situácie v uvedenom regióne. Bezpečnostné aspekty sa budú aj naďalej monitorovať a budú sa sledovať počas fázy rokovania aj fázy zavádzania. Je v tom zahrnutý aj výber lokalít na zavedenie pozemnej infraštruktúry EGNOS, ako aj ich ochrana počas prevádzkovej fázy systému EGNOS v južných krajinách ESP.

               •Súlad s existujúcimi ustanoveniami v tejto oblasti politiky

               Rozšírenie programu EGNOS do južných krajín ESP je súčasťou regionálneho akčného plánu dopravy na roky 2014 – 20 a bolo zahrnuté do rezolúcií Únie pre Stredozemie v rokoch 2013 a 2014.

               Rozšírené pokrytie služby ochrany života systému EGNOS na územia severnej Afriky a Blízkeho východu prinesie vysokú úroveň bezpečnosti pri postupoch pristávania, a to aj v menších, regionálnych a turistických destináciách, vďaka čomu sa zosúladí úroveň bezpečnosti medzi EÚ a južnými krajinami ESP, a tým sa zvýši prechod leteckých dopravcov prevádzkujúcich lety medzi týmito dvomi regiónmi na systém EGNOS.

               V neposlednom rade je rozšírenie systému EGNOS do južných krajín ESP v súlade s inými podobnými rozšíreniami systému EGNOS alebo systémov na ňom založených, konkrétne s podobným rozšírením na Ukrajinu
                  8
                a vytvorením nezávislých služieb systému so satelitným rozšírením založených na technológii EGNOS v Afrike spustených v 17 krajinách, ktoré pristúpili k dohode medzi EÚ a Agentúrou pre bezpečnosť leteckej prevádzky v Afrike a na Madagaskare (ASECNA)
                  9
               . EGNOS teda zabezpečí homogénne pokrytie na európskom a africkom kontinente, ktoré umožní bezpečnejšie lety a pristávanie.

               •Súlad s ostatnými politikami Únie

               Európske systémy satelitnej navigácie sú dôležitými prvkami politiky Európskej únie na zabezpečenie úplnej integrácie pozemnej, námornej a leteckej dopravnej infraštruktúry pre bezpečnú, plynulú a hospodárnu navigáciu šetrnú k životnému prostrediu. Systémy sa podporujú na medzinárodnej úrovni, okrem iného prostredníctvom dohôd o spolupráci v oblasti satelitnej navigácie, ktoré boli podpísané s krajinami ako Maroko, Ukrajina, USA, Nórsko, Švajčiarsko či Južná Kórea.

               Pokiaľ ide o manažment letovej prevádzky, všetky južné krajiny ESP sa usilujú o splnenie požiadaviek ICAO týkajúce sa výkonnostnej navigácie. EGNOS je dôležitým faktorom pri modernizácii manažmentu letovej prevádzky v Európe a pri realizácii jednotného európskeho neba. Jeho rozšírenie do južných krajín ESP prispeje k defragmentácii leteckých navigačných služieb v oblasti Stredozemného mora. Pokrytie systému EGNOS v južných krajinách ESP prispeje aj k vytvoreniu integrovaného euro-stredomorského dopravného priestoru, ktorý bude zahŕňať takmer jednu miliardu ľudí z EÚ a jej susediacich krajín.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Článok 218 ods. 3 a ods. 4 Zmluvy o fungovaní Európskej únie.

               •Subsidiarita (v prípade inej ako výlučnej právomoci)

                  Ciele návrhu nie je možné dosiahnuť na úrovni členských štátov, pretože satelitný navigačný program EGNOS je európskou iniciatívou, ktorú spravuje Európska komisia. Rozsah dohody, o ktorej sa má rokovať, preto nemožno obmedziť na jeden členský štát alebo skupinu členských štátov, ale má vplyv na EÚ ako celok.

                  Pri akomkoľvek inom riešení (napríklad sieť bilaterálnych vzťahov medzi členskými štátmi EÚ a každou južnou krajinou ESP) by hrozilo veľké riziko neefektívnosti, omeškaní a nezrovnalostí, ktoré by sa mohli rýchlo premietnuť do vyšších nákladov hradených z rozpočtu Únie. Nezrealizovanie spolupráce medzi EÚ a jednotlivými južnými krajinami ESP v oblasti poskytovania služieb systému EGNOS by bolo premárnenou príležitosťou pre priemysel EÚ a zo strategického hľadiska by oslabilo postavenie EÚ v južnom regióne ESP.

                  V článku 29 nariadenia č. 1285/2013 sa stanovuje, že Únia môže v rámci programov uzatvárať s tretími krajinami a medzinárodnými organizáciami dohody v súlade s postupom podľa článku 218 ZFEÚ.

               •Proporcionalita

                  Uzavretie dohody je primerané plánovaným cieľom.

               •Výber nástroja

                  V článku 29 nariadenia č. 1285/2013 sa výslovne stanovuje, že Únia môže v rámci programu EGNOS uzatvárať medzinárodné dohody. V článku 2 ods. 5 treťom pododseku nariadenia sa okrem toho výslovne stanovuje možnosť rozšírenia geografického pokrytia systému EGNOS na iné regióny sveta, pričom sa v ňom okrem iného uvádza, že takéto rozšírenie by sa mohlo týkať aj krajín európskej susedskej politiky (ESP). Takisto sa v ňom uvádza, že sa tak deje na základe medzinárodnej dohody a za predpokladu technickej uskutočniteľnosti tohto rozšírenia.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Konzultácie so zainteresovanými stranami

               Využívanie služieb systému so satelitným rozšírením ako EGNOS v južných krajinách ESP sa hodnotilo zo sociálno-ekonomického, ako aj z technického hľadiska. V priebehu niekoľkých rokov spolupráce v uvedenej oblasti boli výsledky analýzy pri viacerých príležitostiach sprístupnené zainteresovaným stranám a orgánom južných krajín ESP a spolu s nimi sa o nich rokovalo.

               Od roku 2007 do roku 2015 sa v rámci projektov EuroMed GNSS I a II financovaných Komisiou nainštalovala časť pozemnej infraštruktúry systému EGNOS, ktorej cieľom bolo zabezpečiť minimálne pokrytie a spolu s miestnymi orgánmi civilného letectva, používateľmi vzdušného priestoru a poskytovateľmi letových navigačných služieb vykonať skúšky a testovanie v technickej oblasti, oblasti transferu know-how a budovania kapacít, ktorými sa mali vyskúšať postupy pristávania a zhodnotiť prínosy. V tejto súvislosti sa vykonala aj regulačná analýza, v ktorej sa identifikoval regulačný rámec ICAO pre letectvo, z ktorého bude vychádzať poskytovanie služieb, ako aj podrobná stratégia satelitnej navigácie a plány vykonávania pre jednotlivé krajiny.

               Vykonala sa aj analýza nákladov a prínosov za každú krajinu, pričom sa potvrdili pozitívne čisté prínosy rozšírenia systému EGNOS na južné krajiny ESP a podčiarkol sa pozitívny účinok systému EGNOS pre každú krajinu južného susedstva ESP v oblasti letectva a kombinovaných druhov dopravy. V analýze nákladov a prínosov sa odhaduje, že čisté prínosy pre južný región ESP presiahnu 1 miliardu EUR. Tieto analýzy sa vykonali s plným zapojením partnerov z južného regiónu ESP a výsledky boli na niekoľkých seminároch sprístupnené predstaviteľom a zainteresovaným stranám južných krajín ESP a spolu s nimi sa o nich rokovalo. Závery všetkých pracovných skupín EuroMed GNSS v rokoch 2013, 2012 a 2011 obsahovali požiadavku, aby Komisia dokončila pokrytie systému EGNOS vo vzdušnom priestore južných krajín ESP.

                  Dodávatelia v oblasti kozmického priemyslu EÚ budú profitovať z trhu, ktorý vznikne pri zavádzaní pozemnej infraštruktúry a nadväzujúce odvetvia EÚ (v prípade aplikácií systému EGNOS) budú mať k dispozícii väčší trh. Posilní sa aj technická spolupráca a väzby medzi dopravnými orgánmi/zainteresovanými stranami z EÚ a ich partnermi z južných krajín ESP, a to na obojstranný úžitok a s dlhodobým strategickým dosahom.

                  Takisto sa potvrdilo, že rozšírenie systému EGNOS na južné krajiny ESP nespôsobí odklad rozšírenia geografického pokrytia systému EGNOS na celé územia členských štátov EÚ.

               •Získavanie a využívanie expertízy

                  Príslušné vedecké/odborné oblasti

                  Odborníci v oblasti satelitnej navigácie, odborníci v oblastiach, ktorých sa týka využívanie presného satelitného určovania polohy (letectvo, námorná doprava, železničná doprava, cestná doprava, poľnohospodárstvo, obhospodarovanie pôdy atď.)

                  Použitá metodika

                  Rozsiahle konzultácie a interakcia s príslušnými orgánmi, partnermi a používateľmi v oboch projektoch financovaných v rámci programu EuroMed (EuroMed GNSS I v rokoch 2007 – 2011 a EuroMed GNSS II v rokoch 2012 – 2015). Analýza a výskum realizované priemyselnými konzorciami, agentúrami z EÚ/členských štátov a južných krajín ESP.

                  Hlavné organizácie/odborníci, s ktorými sa uskutočnili konzultácie

                  Ministerstvá dopravy, orgány civilného letectva, letiská, letecké spoločnosti všetkých južných krajín ESP. Európska vesmírna agentúra, poskytovateľ európskych satelitných služieb, Agentúra pre európsky GNSS (GSA), Európska služba pre vonkajšiu činnosť (ESVČ), odborníci a zástupcovia vesmírneho priemyslu/satelitnej navigácie a letectva z EÚ aj južných krajín ESP (napr. alžírska vesmírna agentúra).

               Základné práva

                  Tento návrh nemá žiadne dôsledky pre ochranu základných práv.

               4.VPLYV NA ROZPOČET

                  Kapitálové náklady súvisiace s realizáciou infraštruktúry na poskytovanie služieb systému so satelitným rozšírením na základe systému EGNOS v každej južnej krajine ESP budú pokryté z finančných prostriedkov Únie, najmä z tých, ktorými sa financuje susedská politika EÚ. Prírastkové prevádzkové náklady súvisiace s využívaním služieb systému so satelitným rozšírením na základe systému EGNOS v každej južnej krajine ESP si južné krajiny ESP budú hradiť samy.

                  Z tejto dohody nevyplývajú žiadne dôsledky pre rozpočet Únie vyčlenený na európske programy GNSS. V súlade s článkom 2 ods. 5 posledným pododsekom nariadenia (EÚ) č. 1285/2013 náklady na takéto rozšírenie sa nebudú hradiť zo zdrojov pridelených na programy Galileo a EGNOS.

               Odporúčanie

               ROZHODNUTIE RADY

               o poverení začať rokovania o dohode medzi Európskou úniou a každou jednotlivou krajinou južného susedstva v rámci európskej susedskej politiky s cieľom dohodnúť podmienky rozšírenia poskytovania Európskej prekryvnej služby geostacionárnej navigácie (EGNOS) na územie európskej susedskej politiky

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 3 a ods. 4,

               so zreteľom na odporúčanie Európskej komisie,

               keďže:

               (1)sú splnené podmienky uvedené v článku 2 ods. 5 nariadenia (EÚ) č. 1285/2013, pokiaľ ide o technickú uskutočniteľnosť a záruku, že toto rozšírenie nespôsobí odklad rozšírenia geografického pokrytia systému EGNOS na celé územia členských štátov EÚ,

               (2)V nariadení (EÚ) č. 1285/2013 sa stanovuje, že Únia je vlastníkom všetkého hnuteľného a nehnuteľného majetku, ktorý sa vytvoril alebo vyvinul v rámci program EGNOS; že Únia môže v rámci tohto programu uzatvárať s tretími krajinami a medzinárodnými organizáciami dohody a že náklady na akékoľvek rozšírenie pokrytia systémom EGNOS mimo Európy nebudú kryté rozpočtovými zdrojmi pridelenými podľa uvedeného nariadenia.

               V uvedenom nariadení sa ďalej stanovuje, že by sa mali začať rokovania s cieľom uzavrieť dohodu s každou jednotlivou krajinou južného susedstva v rámci európskej susedskej politiky (ESP), ktorou sa stanovia podmienky poskytovania služieb systému so satelitným rozšírením na základe Európskej prekryvnej služby geostacionárnej navigácie (EGNOS) v každej krajine južného susedstva v rámci ESP,

               PRIJALA TOTO ROZHODNUTIE:

               Článok 1

               Komisii sa týmto povoľuje rokovať v mene Únie o medzinárodnej dohode s každou krajinou južného susedstva v rámci ESP o podmienkach poskytovania systému so satelitným rozšírením na základe systému EGNOS v krajinách južného susedstva v rámci ESP.

               Článok 2

               Smernice na rokovania sa stanovujú v prílohe.

               Článok 3

               Rokovania sa vedú po porade s [doplní Rada: názov výboru zloženého zo zástupcov členských štátov].

               Článok 4

               Toto rozhodnutie je určené Komisii.

               V Bruseli

                     Za Radu

                     Predseda

                     (1)

                        Systém EGNOS sa vzťahuje na vesmírnu a pozemnú infraštruktúru, hardvér a softvér, ktoré umožňujú poskytovať signál EGNOS pre zaistenie ochrany života (safety-of-life – SoL). Signál SoL systému EGNOS sa stáva službou EGNOS v momente, keď ho miestny orgán civilného letectva povolí v súlade s požiadavkami medzinárodnej leteckej dopravy. Program EGNOS sa týka riadenia systému aj služby EGNOS, ktoré bolo zverené Európskej komisii.

                     (2)

                        V súčasnosti: Maroko, Alžírsko, Tunisko, Líbya, Egypt, Sýria, Jordánsko, Palestína*, Izrael, Libanon. Podľa vymedzenia v prílohe 1 k nariadeniu Európskeho parlamentu a Rady (EÚ) č. 232/2014 z 11. marca 2014, ktorým sa ustanovuje nástroj európskeho susedstva. (*) Toto označenie nemožno považovať za akt uznania Palestínskeho štátu a nie sú ním dotknuté pozície jednotlivých členských štátov k tejto otázke.

                     (3)

                        SPOLOČNÉ OZNÁMENIE EURÓPSKEMU PARLAMENTU, RADE,

                     EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV – Preskúmanie európskej susedskej politiky, JOIN(2015) 50 final

                     (4)

                  http://ufmsecretariat.org/wp-content/uploads/2012/09/ufm_paris_declaration1.pdf
                  .

                     (5)

                        NARIADENIE EURÓPSKEHO PARLAMENTU A RADY (EÚ) č. 1285/2013 z 11. decembra 2013 o zriadení a využívaní európskych systémov satelitnej navigácie, ktorým sa ruší nariadenie Rady (ES) č. 876/2002 a nariadenie Európskeho parlamentu a Rady (ES) č. 683/2008.

                     (6)

                        ESA, Úrad projektu EGNOS (EGNOS Project Office, EPO), FWC-2 WP-STA-004, 12. marec 2015.

                     (7)

                        Alžírsko, Tunisko, Líbya, Jordánsko, Libanon a Izrael sa písomne obrátili na členov kolégia komisárov.

                     (8)

                        Rada Európskej únie prijala 12. apríla 2018 rozhodnutie (6934/18), ktorým poverila Komisiu začať rokovania o medzinárodnej dohode s Ukrajinou týkajúcej sa rozšírenia systému EGNOS na jej vzdušný priestor.

                     (9)

                        Komisia podpísala 8. decembra 2016 Dohodu o spolupráci medzi Európskou úniou a Agentúrou pre bezpečnosť leteckej prevádzky v Afrike a na Madagaskare (ASECNA) týkajúcu sa rozvoja satelitnej navigácie a poskytovania súvisiacich služieb v oblasti pôsobnosti agentúry ASECNA v prospech civilného letectva.

    ---documentbreak---

               EURÓPSKA KOMISIA
            V Bruseli30. 11. 2018
            COM(2018) 776 final
            PRÍLOHA
            k
            odporúčaniu pre ROZHODNUTIE RADY
            o poverení začať rokovania o dohode medzi Európskou úniou a každou jednotlivou krajinou južného susedstva v rámci európskej susedskej politiky s cieľom dohodnúť podmienky rozšírenia poskytovania Európskej prekryvnej služby geostacionárnej navigácie (EGNOS) na územie európskej susedskej politiky

               PRÍLOHA
               Smernice na rokovania o dohode medzi Európskou úniou a každou jednotlivou krajinou južného susedstva v rámci európskej susedskej politiky (ESP) o podmienkach poskytovania služieb systému so satelitným rozšírením na základe Európskej prekryvnej služby geostacionárnej navigácie (EGNOS) v krajinách južného susedstva v rámci ESP

               1.Komisia bude rokovať o medzinárodnej dohode s každou jednotlivou krajinou južného susedstva v rámci európskej susedskej politiky (ESP) o poskytovaní služieb systému so satelitným rozšírením na základe Európskej prekryvnej služby geostacionárnej navigácie (EGNOS) v každej krajine južného susedstva v rámci ESP.

               2.Komisia vedie rokovania po porade s [,] konajúcim/konajúcou ako osobitný výbor a podáva správu o výsledku rokovaní a v prípade potreby o akomkoľvek probléme, ktorý môže nastať počas rokovaní.

               1.ÚČEL ROKOVANÍ

               Účelom rokovaní je dosiahnuť s každou krajinou južného susedstva v rámci ESP dohodu, ktorou sa stanovia podmienky spolupráce súvisiacej s poskytovaním systému so satelitným rozšírením na základe systému EGNOS v krajinách južného susedstva v rámci ESP.

               2.ROZSAH PÔSOBNOSTI DOHODY

               Každá dohoda sa bude týkať najmä týchto oblasti:

               1.Ustanovenia o spolupráci: činnosti spolupráce pri zriaďovaní a prevádzke služieb systému so satelitným rozšírením v krajinách ESP. Tieto zahŕňajú okrem iného propagáciu programu a služieb EGNOS, podporu ich vykonávania a prevádzky, spoluprácu v otázkach týkajúcich sa frekvencií (bez toho, aby tým boli dotknuté postupy EÚ
                  1
               ), normalizáciu a všetky otázky týkajúce sa systémov satelitnej navigácie, ktorými sa zaoberajú medzinárodné organizácie a združenia, výskum a vývoj; spolupráca musí byť v súlade s existujúcimi dohodami a povinnosťami v oblasti spolupráce vrátane nešírenia zbraní a kontroly vývozu
                  2
               ; nie sú ňou dotknuté ani opatrenia vnútroštátnej bezpečnosti.

               2.Finančné ustanovenia: účasť každej krajiny južného susedstva v rámci ESP na prírastkových prevádzkových nákladoch na údržbu systému EGNOS, ktorý sa rozšíri, aby umožnil pokrytie služieb ochrany ľudského života v krajinách južného susedstva v rámci ESP; finančná podpora EÚ na rozšírenie služby ochrany ľudského života na krajiny južného susedstva v rámci ESP. V súlade s článkom 2 ods. 5 posledným pododsekom nariadenia (EÚ) č. 1285/2013 takáto podpora nemôže byť v žiadnom prípade financovaná z finančných príspevkov vyčlenených na európsku satelitnú navigáciu, na ktoré sa vzťahuje článok 9 nariadenia (EÚ) č. 1285/2013.

               3.Vytvorenie vhodných mechanizmov spolupráce na riadenie dohody, vytvorenie primeraného režimu zodpovednosti za poskytovanie služieb EGNOS. Záruka od každej krajiny južného susedstva v rámci ESP, že akákoľvek prípadná inštalácia systému EGNOS vo vlastníctve alebo prenájme EÚ na jej území získa primeraný status (výsady, imunity atď.), ako aj záruky, že každá krajina južného susedstva v rámci ESP bude vykonávať potrebné bezpečnostné monitorovanie, notifikáciu a ochranu systému EGNOS a lokalít, v ktorých je nainštalovaný; ustanovenia o urovnávaní sporov medzi stranami.

               4.Dodržiavanie príslušných ustanovení zmlúv a platných právnych predpisov EÚ vrátane nariadenia (EÚ) č. 1285/2013
                  3
                a nariadenia (EÚ) č. 912/2010
                  4
               , najmä pokiaľ ide o spravovanie programu EGNOS;

               5.Súlad prvkov systému EGNOS, ktoré sa majú inštalovať na územiach krajín južného susedstva v rámci ESP s bezpečnostnými požiadavkami;

               6.Zahrnutie doložky o ukončení pomoci na riešenie prípadov, keď by jednotlivé krajiny južného susedstva v rámci ESP nedodržiavali záväzky vyplývajúce z dohody.

                     (1)

                        Politika rádiového frekvenčného spektra vychádzajúca z rozhodnutia Európskeho parlamentu a Rady 676/2002/ES zo 7. marca 2002 (rozhodnutie o rádiovom frekvenčnom spektre), ktorou sa stanovuje koordinácia otázok týkajúcich sa rádiového frekvenčného spektra na úrovni EÚ vrátane koordinácie so zodpovednosťou Európskej konferencie poštových a telekomunikačných administratív (CEPT) za technické aspekty, ako aj zastupovanie záujmov EÚ pri komunikácii s Medzinárodnou telekomunikačnou úniou (ITU).

                     (2)

                        Ú. v. EÚ L 159 z 30. júna 2000, Dohoda z Wassenaaru a Režim kontroly raketových technológií (MTCR).

                     (3)

                        Nariadenie Európskeho parlamentu a Rady (EÚ) č. 1285/2013 o zriadení a využívaní európskych systémov satelitnej navigácie, ktorým sa ruší nariadenie Rady (ES) č. 876/2002 a nariadenie Európskeho parlamentu a Rady (ES) č. 683/2008 (Ú. v. EÚ L 347, 20.12.2013, s. 1).

                     (4)

                        Nariadenie Európskeho parlamentu a Rady (EÚ) č. 912/2010 z 22. septembra 2010 o zriadení Agentúry pre európsky GNSS, ktorým sa zrušuje nariadenie Rady (ES) č. 1321/2004 o štruktúrach riadenia európskych programov satelitnej rádiovej navigácie a ktorým sa mení a dopĺňa nariadenie Európskeho parlamentu a Rady (ES) č. 683/2008 (Ú. v. EÚ L 276, 20.10.2010, s. 11).


               EURÓPSKA KOMISIA
            V Bruseli21. 11. 2018
            COM(2018) 805 final
            Odporúčanie
            ODPORÚČANIE RADY
            s cieľom napraviť značnú zistenú odchýlku od postupu úprav smerom k strednodobému rozpočtovému cieľu v Maďarsku
            {SWD(2018) 504 final}

               Odporúčanie

               ODPORÚČANIE RADY

               s cieľom napraviť značnú zistenú odchýlku od postupu úprav smerom k strednodobému rozpočtovému cieľu

                  v Maďarsku

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 10 ods. 2 druhý pododsek,

               so zreteľom na odporúčanie Európskej komisie,

               keďže:

               (1)Rada 22. júna 2018 rozhodla v súlade s článkom 121 ods. 4 Zmluvy o fungovaní Európskej únie („ZFEÚ“), že v Maďarsku existuje značná zistená odchýlka od postupu úprav smerom k strednodobému rozpočtovému cieľu a adresovala Maďarsku odporúčanie, aby prijalo opatrenia nevyhnutné na zabezpečenie toho, že nominálna miera rastu čistých primárnych verejných výdavkov
                  2
                v roku 2018 nepresiahne 2,8 %, čo zodpovedá ročnej štrukturálnej úprave vo výške 1,0 % HDP.
                  3
                Maďarsku sa zároveň odporučilo, aby na zníženie deficitu použilo všetky neočakávané zisky, zatiaľ čo opatrenia na rozpočtovú konsolidáciu by mali zabezpečiť trvalé zlepšenie štrukturálneho salda verejných financií spôsobom, ktorý podporuje rast. Rada Maďarsku stanovila lehotu 15. októbra 2018 na podanie správy o opatreniach prijatých v reakcii na uvedené odporúčanie.

               (2)Rada 13. júla 2018 odporučila Maďarsku, aby zabezpečilo, že v roku 2018 dodrží odporúčanie Rady z 22. júna 2018 s cieľom napraviť značnú odchýlku od postupu úprav smerom k strednodobému rozpočtovému cieľu
                  4
               . Maďarsku sa odporučilo, aby zabezpečilo, že nominálna miera rastu čistých primárnych verejných výdavkov v roku 2019 nepresiahne 3,9 %, čo zodpovedá ročnej štrukturálnej úprave vo výške 0,75 % HDP.

               (3)Komisia 18. a 19. septembra 2018 vykonala v Maďarsku misiu zvýšeného dohľadu na účely monitorovania na mieste podľa článku -11 ods. 2 nariadenia (ES) č. 1466/97. Po tom, ako Komisia zaslala svoje predbežné zistenia maďarským orgánom na pripomienkovanie, predložila 21. novembra 2018 správu o svojich zisteniach Rade. Uvedené zistenia sa následne zverejnili.

               (4)Maďarské orgány 15. októbra 2018 predložili správu o účinných opatreniach prijatých v reakcii na odporúčanie Rady z 22. júna 2018
                  5
               . Vzhľadom na informácie, ktoré vo svojej správe poskytli orgány, a na celkové posúdenie založené na prognóze Komisie z jesene 2018 dospela Rada 21. novembra 2018 k záveru, že Maďarsko neprijalo účinné opatrenia v reakcii na odporúčanie Rady z 22. júna 2018.

               (5)Keďže Maďarsko neprijalo účinné opatrenia a vzhľadom na kumulovanú vysokú odchýlku od primeraného postupu úprav smerom k strednodobému rozpočtovému cieľu v tejto krajine je vhodné adresovať tomuto členskému štátu revidované odporúčanie podľa článku 121 ods. 4 ZFEÚ o náležitých opatreniach, ktoré má prijať.

               (6)Štrukturálny deficit Maďarska sa v roku 2017 na základe prognózy Komisie z jesene 2018 zvýšil o 1,7 % HDP na 3,4 % a v roku 2018 sa predpokladá jeho ďalšie zhoršenie o 0,4 % HDP na 3,8 %. V dôsledku toho sa odhaduje, že v roku 2018 bude odchýlka štrukturálneho deficitu od strednodobého rozpočtového cieľa, ktorým je 1,5 %, predstavovať 2,3 % HDP.

               (7)S cieľom napraviť kumulované odchýlky a nasmerovať Maďarsko po minulých sklzoch späť k vykonávaniu primeraného postupu úprav by odporúčané ročné štrukturálne úsilie na úrovni 0,75 % HDP, ktoré na rok 2019 odporúčala Rada 13. júla 2018, malo sprevádzať dodatočné a vytrvalé úsilie. Vzhľadom na rozsah zistenej značnej odchýlky od odporúčaného postupu úprav smerom k strednodobému cieľu sa ako primerané javí dodatočné úsilie vo výške 0,25 % HDP. Urýchli tak úpravy smerom k strednodobému rozpočtovému cieľu.

               (8)Požadované zlepšenie štrukturálneho salda o 1,0 % HDP v roku 2019 zodpovedá nominálnej miere rastu čistých primárnych verejných výdavkov nepresahujúcej 3,3 % v roku 2019.

               (9)So zreteľom na predpokladané zlepšenie štrukturálneho salda v roku 2019 treba na dosiahnutie štrukturálneho zlepšenia o 1,0 % HDP v roku 2019 prijať opatrenia s celkovým štrukturálnym vplyvom vo výške 0,5 % HDP v porovnaní so súčasným základným scenárom pre rok 2019 uvedeným v prognóze Komisie z jesene 2018.

               (10)Požiadavkami na rok 2019 uvedenými v tomto odporúčaní sa nahrádzajú príslušné prvky stanovené vo fiškálnom odporúčaní, ktoré bolo uvedené v odporúčaní Rady určenom Maďarsku z 13. júla 2018.

               (11)Maďarsko by malo Radu do 15. apríla 2019 informovať o opatreniach prijatých v reakcii na toto odporúčanie, prípadne v rámci svojho konvergenčného programu, ktorý predloží podľa článku 7 nariadenia (ES) č. 1466/97.

               (12)Je vhodné, aby sa toto odporúčanie zverejnilo,

               TÝMTO ODPORÚČA, ABY MAĎARSKO:

               1.prijalo opatrenia nevyhnutné na zabezpečenie toho, že nominálna miera rastu čistých primárnych výdavkov verejných financií v roku 2019 nepresiahne 3,3 %, čo zodpovedá ročnej štrukturálnej úprave vo výške 1,0 % HDP, čo tento členský štát nasmeruje na primeraný postup úprav smerom k strednodobému rozpočtovému cieľu.

               2.všetky neočakávané zisky použilo na zníženie deficitu; opatrenia na rozpočtovú konsolidáciu by mali zabezpečiť trvalé zlepšenie štrukturálneho salda verejných financií spôsobom, ktorý podporuje rast.

               3.predložilo Rade do 15. apríla 2019 správu o opatreniach prijatých v reakcii na toto odporúčanie. Správa by mala zahŕňať dostatočne konkretizované a dôveryhodne ohlásené opatrenia vrátane vplyvu každého z nich na rozpočet, ako aj aktualizované a podrobné rozpočtové prognózy na rok 2019.

               Toto odporúčanie je určené Maďarsku.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Tvorba hrubého fixného kapitálu financovaná z vnútroštátnych zdrojov je rozložená na obdobie štyroch rokov. Diskrečné opatrenia na strane príjmov alebo zvýšenia príjmov vyplývajúce z právnych predpisov sa zohľadňujú. Jednorazové opatrenia na strane príjmov aj výdavkov sa vzájomne započítavajú.

                     (3)

                        Ú. v. EÚ C 223, 27.6.2018, s. 1.

                     (4)

                        Odporúčanie Rady z 13. júla 2018, ktoré sa týka národného programu reforiem Maďarska na rok 2018 a ktorým sa predkladá stanovisko Rady ku konvergenčnému programu Maďarska na rok 2018 (Ú. v. EÚ C 320, 10.9.2018, s. 72).

                     (5)

                        https://ec.europa.eu/info/files/hungary-report-council-recommendations-under-significant-deviation-procedure_en


               EURÓPSKA KOMISIA
            V Bruseli20. 12. 2017
            COM(2017) 809 final
            Odporúčanie
            ROZHODNUTIE RADY
            o poverení začať rokovania o dohode medzi Európskou úniou a Egyptskou arabskou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a egyptskými príslušnými orgánmi na boj proti závažnej trestnej činnosti a terorizmu

               DÔVODOVÁ SPRÁVA

               1.KONTEXT ODPORÚČANIA

               V globalizovanom svete, v ktorom závažná trestná činnosť a terorizmus majú v čoraz väčšej miere nadnárodný a rôznorodý charakter, by orgány presadzovania práva mali byť plne vybavené na účely spolupráce s externými partnermi s cieľom zaistiť bezpečnosť svojich občanov. Z tohto dôvodu by Europol mal mať možnosť vymieňať si osobné údaje s orgánmi presadzovania práva v tretích krajinách v rozsahu potrebnom na plnenie svojich úloh.

               Od nadobudnutia účinnosti nariadenia 2016/794 dňa 1. mája 2017
                  1
                a podľa zmluvy je Komisia zodpovedná za vedenie rokovaní v mene Únie s tretími krajinami o medzinárodných dohodách o výmene osobných údajov s Europolom. Europol môže pre potreby vykonávania svojich úloh nadviazať a udržiavať spoluprácu s externými partnermi na základe pracovných a administratívnych dohôd, ktoré samy osebe nemôžu predstavovať právny základ na výmenu osobných údajov.

               Pri zohľadnení politickej stratégie, ako je vytýčená v Európskom programe v oblasti bezpečnosti
                  2
               , v záveroch Rady
                  3
                a v globálnej stratégii
                  4
               , operačných potrieb orgánov presadzovania práva v celej EÚ a potenciálnych prínosov užšej spolupráce v tejto oblasti sa Komisia domnieva, že treba v krátkom čase začať rokovania s ôsmimi krajinami, ako sa uvádza v 11. správe o pokroku pri budovaní účinnej a skutočnej bezpečnostnej únie
                  5
               .

               Komisia uskutočnila svoje posúdenie prioritných krajín, pri ktorom zohľadnila operačné potreby Europolu. V Stratégii Europolu na roky 2016 – 2020 sa určuje oblasť Stredozemia ako priorita pre posilnené partnerstvá
                  6
               . Vo vonkajšej stratégii Europolu na roky 2017 – 2020 sa takisto zdôrazňuje potreba užšej spolupráce medzi Europolom a krajinami Blízkeho východu a severnej Afriky (MENA) v dôsledku súčasných teroristických hrozieb a výziev súvisiacich s migráciou
                  7
               .

               Europol neuzavrel dohodu so žiadnou krajinou v tomto regióne.

               Toto odporúčanie sa osobitne týka rokovaní s Egyptom, hoci spoluprácu s ktoroukoľvek krajinou Blízkeho východu a severnej Afriky treba vnímať v kontexte regiónu ako celku. Súčasná nestabilita v regióne, a najmä dlhotrvajúce konflikty v Líbyi, predstavujú pre EÚ významnú dlhodobú bezpečnostnú hrozbu, ktorú je potrebné naliehavo riešiť. Toto sa týka tak účinného boja proti terorizmu a súvisiacej organizovanej trestnej činnosti
                  8
               , ako aj výziev súvisiacich s migráciou, ako je napomáhanie neregulárnej migrácii a obchodovanie s ľuďmi. Spolupráca s miestnymi orgánmi presadzovania práva je na riešenie týchto výziev nevyhnutná.

               Politický kontext

               Egypt je pre EÚ kľúčovým partnerom a mohol by zohrávať ústrednú rolu pri podporovaní mieru, prosperity a stability v regióne južného susedstva. Všeobecný rámec spolupráce medzi EÚ a Egyptom je stanovený dohodou o pridružení platnou od roku 2004
                  9
               .

               V tomto rámci a v súlade s revidovanou európskou susedskou politikou
                  10
                sa EÚ a Egypt v roku 2017 dohodli na prioritách, na ktoré sa spolupráca medzi partnermi zameria v období rokov 2017 – 2020
                  11
               . Priority partnerstva zahŕňajú posilnenie partnerstva, pokiaľ ide o politiku a spoluprácu v procese stabilizácie, najmä v oblasti dobrej správy vecí verejných, ľudských práv, bezpečnosti a migrácie. Osobitná pozornosť sa venuje bezpečnosti a boju proti terorizmu a násilnému extrémizmu, ako aj prevencii radikalizácie. Migrácia takisto spadá do prioritných oblastí spolupráce s cieľom konať na úrovni základných príčin nelegálnej migrácie, ako aj v oblasti stratégií riadenia migrácie.

               EÚ a Egypt potvrdili svoj spoločný záujem na posilnení spolupráce v oblasti bezpečnosti a boja proti terorizmu v nadväznosti na prvú konzultáciu na vysokej úrovni o boji proti terorizmu, ktorá sa konala v septembri 2016 a kde boli ako možné oblasti spolupráce určené prevencia radikalizácie, spolupráca v oblasti vymáhania práva a justičná spolupráca, ochrana hraníc, odhaľovanie výbušnín, ako aj letecká a letisková bezpečnosť.

               EÚ a Egypt sú takisto partnermi Globálneho fóra pre boj proti terorizmu (GCTF) a globálnej koalície proti Dá’iš.

               Podpora zo strany EÚ pomohla egyptským orgánom na presadzovanie práva a justičným orgánom vykonávať právne predpisy proti prevádzačstvu z roku 2016, pričom na podrobnom pracovnom pláne sa dohodlo v marci. Egyptské orgány skúmajú aj budúcu spoluprácu s Európskou agentúrou pre pohraničnú a pobrežnú stráž.

               Operačné potreby

               Z údajov uvedených v hodnotení hrozieb závažnej a organizovanej trestnej činnosti (SOCTA) 2017
                  12
                a v správe EÚ o situácii a trendoch v oblasti terorizmu (TE-SAT) 2017
                  13
               , z uvedených diskusií, ako aj – okrem iného – z poznatkov interného experta Europolu vyplýva, že spolupráca s Egyptom je potrebná najmä na riešenie týchto závažných a organizovaných javov trestnej činnosti:

               Terorizmus: hrozba, ktorú predstavuje najmä Dá’iš a iné teroristické skupiny, znamená problém pre bezpečnosť Egypta a EÚ, ktoré sa obe stali terčom teroristických skupín. Európski a egyptskí teroristi takisto cestovali do konfliktných zón, aby tam absolvovali výcvik a bojovali. Špecifické obavy predstavuje schopnosť teroristických skupín pôsobiť cezhranične, kam spadá aj ich pôsobenie cez Líbyu. Užšia spolupráca v oblasti presadzovania práva vrátane výmeny osobných údajov pomôže odhaliť a stíhať osoby podozrivé z terorizmu, predchádzať cestovaniu na účely terorizmu (vrátane rizika infiltrácie migračných tokov alebo premiestnenia do iných konfliktných oblastí), zneužívaniu internetu teroristami a financovaniu terorizmu (vrátane prepojenia s organizovanou trestnou činnosťou).

               Prevádzačstvo migrantov: rozhodné opatrenia zo strany egyptských orgánov viedli k výraznému zníženiu počtu neregulárnych migrantov prichádzajúcich do EÚ z Egypta v porovnaní s prvou polovicou roku 2016. Z dôvodu nestabilnej situácie v Líbyi je veľmi dôležité pokračovať v úzkej spolupráci vrátane operačnej spolupráce, ktorú bude ďalej podporovať dialóg medzi EÚ a Egyptom o migrácii, ktorý sa začne v decembri. Účinné a koordinované siete prevádzačov v Egypte využívajú najmä štátni príslušníci z oblasti Afrického rohu, zo Sudánu a samotného Egypta. Spolupráca s egyptskými orgánmi by takisto bola prínosom v boji proti skupinám páchajúcim organizovanú trestnú činnosť, ktoré sa podieľajú na falšovaní dokladov, čo je obzvlášť dôležité v súvislosti s prevádzačstvom migrantov.

               Drogy: Egypt síce nie je hlavnou krajinou pôvodu nelegálnych drog ani chemických prekurzorov, má však významný trh s hašišom a tramadolom (opioidom na lekársky predpis). Egypt sa naďalej považuje za tranzitnú krajinu a počas predchádzajúcich dvoch rokov bolo na mori viackrát zachytené veľké množstvo heroínu, a to najmä na Blízkom východe a v Egypte.

               Nedovolené obchodovanie s palnými zbraňami: miera trestnej činnosti a pašovanie zbraní z Líbye dramaticky vzrástli po povstaní v roku 2011 z dôvodu chaotickej situácie v policajných silách, politického a bezpečnostného rozvratu a masových útekov z väzenia počas povstania. Vytvára to hrozbu pre bezpečnosť v krátkodobom aj dlhodobom horizonte. Spolupráca s Egyptom preto predstavuje strategickú prioritu s cieľom spomaliť pohyb nedovolených palných zbraní do susediacich krajín, ako aj predchádzať pašovaniu do EÚ prostredníctvom kontajnerových lodí, trajektov a malých člnov plaviacim sa cez Stredozemné more.

               Falšovaný tovar: Porušovanie práv duševného vlastníctva je hlavným zdrojom nezákonných príjmov.

               2.PRÁVNE PRVKY ODPORÚČANIA

               V nariadení (EÚ) 2016/794 o Agentúre Európskej únie pre spoluprácu v oblasti presadzovania práva (Europol) sa stanovuje právny rámec pre Europol, konkrétne jeho ciele, úlohy, rozsah právomocí, záruky v oblasti ochrany údajov a spôsoby spolupráce s externými partnermi.

               Toto odporúčanie je v súlade s ustanoveniami nariadenia o Europole.

               Cieľom tohto odporúčania je získať od Rady poverenie pre Komisiu rokovať o budúcej dohode v mene EÚ. Právnym základom pre poverenie Radou na začatie rokovaní je článok 218 ods. 3 a 4 ZFEÚ.

               V súlade s článkom 218 Zmluvy o fungovaní Európskej únie by Komisia mala byť ustanovená za vyjednávača Únie, pokiaľ ide o dohodu medzi Európskou úniou a Egyptom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a egyptskými príslušnými orgánmi na boj proti závažnej trestnej činnosti a terorizmu.

               Odporúčanie

               ROZHODNUTIE RADY

               o poverení začať rokovania o dohode medzi Európskou úniou a Egyptskou arabskou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a egyptskými príslušnými orgánmi na boj proti závažnej trestnej činnosti a terorizmu

               RADA EURÓPSKEJ ÚNIE,

               so zreteľom na Zmluvu o fungovaní Európskej únie (ZFEÚ), a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže:

               (1)Nariadenie Európskeho parlamentu a Rady (EÚ) 2016/794
                  14
                bolo prijaté 11. mája 2016 a uplatňuje sa od 1. mája 2017.

               (2)Týmto nariadením, najmä jeho článkom 25, sa stanovujú pravidlá pre prenos osobných údajov z Agentúry Európskej únie pre spoluprácu v oblasti presadzovania práva (Europol) do tretích krajín a medzinárodných organizácií. Europol môže uskutočniť prenos osobných údajov príslušnému orgánu tretej krajiny na základe medzinárodnej dohody uzatvorenej medzi Úniou a danou treťou krajinou podľa článku 218 ZFEÚ a poskytujúcej náležité záruky, pokiaľ ide o ochranu súkromia a základných práv a slobôd fyzických osôb.

               (3)Mali by sa začať rokovania s cieľom uzavrieť takúto dohodu medzi Európskou úniou a Egyptskou arabskou republikou.

               (4)Dohoda by mala rešpektovať základné práva a dodržiavať zásady uznané Chartou základných práv Európskej únie, najmä právo na súkromný a rodinný život uznané v článku 7 charty, právo na ochranu osobných údajov uznané v článku 8 charty a právo na účinný prostriedok nápravy a na spravodlivý proces uznané v článku 47 charty. Dohoda by sa mala uplatňovať v súlade s uvedenými právami a zásadami,

               PRIJALA TOTO ROZHODNUTIE:

               Článok 1

               Komisia sa týmto poveruje začať v mene Únie rokovania o dohode medzi Európskou úniou a Egyptskou arabskou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a egyptskými príslušnými orgánmi na boj proti závažnej trestnej činnosti a terorizmu.

               Článok 2

               Smernice na rokovania sa stanovujú v prílohe.

               Článok 3

               Rokovania sa povedú po porade s [Rada vloží názov osobitného výboru].

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Nariadenie (EÚ) 2016/794 z 11. mája 2016, Ú. v. EÚ L 135, 24.5.2016, s. 53.

                     (2)

                        COM(2015) 185 final.

                     (3)

                        Dokument Rady 10384/17, 19. jún 2017.

                     (4)

                        Spoločná vízia, spoločný postup: Silnejšia Európa – Globálna stratégia pre zahraničnú a bezpečnostnú politiku Európskej únie
                  http://europa.eu/globalstrategy/en
                  .

                     (5)

                        COM(2017) 608 final.

                     (6)

                        Stratégia Europolu na roky 2016 – 2020, prijatá správnou radou Europolu 1. decembra 2015,
                  https://www.europol.europa.eu/publications-documents/europol-strategy-2016-2020
                  .

                     (7)

                        Vonkajšia stratégia Europolu na roky 2017 – 2020, prijatá správnou radou Europolu 13. decembra 2016, EDOC#865852v3.

                     (8)

                        Príslušné trestné činy organizovanej trestnej činnosti v regióne podľa Europolu zahŕňajú nedovolené obchodovanie s palnými zbraňami, obchodovanie s drogami, finančnú trestnú činnosť vrátane prania špinavých peňazí, ako aj počítačovú kriminalitu.

                     (9)

                  http://eeas.europa.eu/node/8200_en
                  .

                     (10)

                  http://eeas.europa.eu/node/8201_en
                  .

                     (11)

                  https://eeas.europa.eu/sites/eeas/files/eu-egypt-pps.pdf
                  .

                     (12)

                  https://www.europol.europa.eu/socta/2017
                  .

                     (13)

                  https://www.europol.europa.eu/sites/default/files/documents/tesat2017.pdf
                  .

                     (14)

                        Nariadenie (EÚ) 2016/794 z 11. mája 2016, Ú. v. EÚ L 135, 24.5.2016, s. 53.

    ---documentbreak---

               EURÓPSKA KOMISIA
            V Bruseli20. 12. 2017
            COM(2017) 809 final
            PRÍLOHA
            k
            odporúčaniu týkajúcemu sa ROZHODNUTIA RADY
            o poverení začať rokovania o dohode medzi Európskou úniou a Egyptskou arabskou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a egyptskými príslušnými orgánmi na boj proti závažnej trestnej činnosti a terorizmu

               PRÍLOHA

               Smernice na rokovania o dohode medzi Európskou úniou a Egyptskou arabskou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a egyptskými príslušnými orgánmi na boj proti závažnej trestnej činnosti a terorizmu

               Komisia by sa v priebehu rokovaní mala zamerať na dosiahnutie cieľov, ktoré sú podrobne stanovené ďalej v texte.

               1.Cieľom dohody je poskytnúť právny základ pre prenos osobných údajov medzi Europolom a príslušnými orgánmi Egypta s cieľom podporovať a posilňovať činnosť príslušných orgánov tejto krajiny a členských štátov, ako aj ich vzájomnú spoluprácu pri predchádzaní závažnej nadnárodnej trestnej činnosti a terorizmu a boji proti nim, a pritom poskytnúť primerané záruky, pokiaľ ide o ochranu súkromia, osobných údajov a základných práv a slobôd fyzických osôb.

               2.Na účely zabezpečenia obmedzenia účelu sa spolupráca podľa tejto dohody týka iba trestných činov a súvisiacich trestných činov, ktoré patria do právomoci Europolu v súlade s článkom 3 nariadenia 2016/794 (ďalej spolu len „trestné činy“). Spolupráca by predovšetkým mala byť zameraná na boj proti terorizmu a predchádzanie radikalizácii, boj proti organizovanej trestnej činnosti, najmä proti prevádzačstvu migrantov, obchodovaniu s drogami, nezákonnému obchodovaniu s palnými zbraňami a falšovaným tovarom a na boj proti počítačovej kriminalite.

               3.V dohode sa jasne a presne stanovujú potrebné záruky a kontroly pri výmene osobných údajov medzi Europolom a egyptskými príslušnými orgánmi, pokiaľ ide o ochranu osobných údajov, základných práv a slobôd fyzických osôb, a to bez ohľadu na štátnu príslušnosť a miesto bydliska.

               Konkrétne:

               a)Účely spracovania osobných údajov zmluvnými stranami v rámci dohody sa stanovujú jasne a presne a neprekračujú rozsah, ktorý je v jednotlivých prípadoch nevyhnutný na účely predchádzania terorizmu a trestným činom a boja proti nim v zmysle dohody.

               b)Osobné údaje prenesené Europolom v súlade s dohodou sa spracúvajú spravodlivo, na legitímnom základe a len na účely, na ktoré boli prenesené. V dohode sa stanovuje možnosť Europolu uviesť pri prenose údajov akékoľvek obmedzenia prístupu k údajom alebo ich použitia, a to aj pokiaľ ide o ich prenos, vymazanie alebo zničenie. Osobné údaje sú primerané, relevantné a obmedzené na rozsah, ktorý je nevyhnutný vzhľadom na daný účel. Sú správne a aktualizované. Nesmú sa uchovávať dlhšie než je nevyhnutné na účely, na ktoré boli prenesené.

               c)Prenos osobných údajov Europolom, ktoré odhaľujú rasový alebo etnický pôvod, politické názory, náboženské alebo filozofické presvedčenie, členstvo v odborových organizáciách, genetické údaje a údaje týkajúce sa zdravotného stavu a sexuálneho života fyzickej osoby, je zakázaný, pokiaľ nie je nevyhnutne potrebný a primeraný v jednotlivých prípadoch na účely predchádzania trestným činom alebo boja proti nim v zmysle dohody a nepodlieha príslušným zárukám. Dohoda by mala obsahovať aj osobitné záruky týkajúce sa prenosu osobných údajov obetí trestných činov, svedkov alebo iných osôb, ktoré môžu poskytnúť informácie o trestných činoch, ako aj maloletých osôb.

               d)Dohoda zabezpečuje vynútiteľné práva fyzických osôb, ktorých osobné údaje sa spracúvajú, a to stanovením pravidiel týkajúcich sa práva na prístup, opravu a vymazanie, ako aj špecifických dôvodov, ktoré môžu umožniť akékoľvek nevyhnutné a primerané obmedzenia. V dohode sa takisto zabezpečujú vymožiteľné práva správnej a súdnej nápravy pre ktorúkoľvek osobu, ktorej údaje sa spracúvajú v rámci dohody, a zaručujú sa účinné prostriedky nápravy.

               e)V dohode sa stanovujú pravidlá týkajúce sa uchovávania, kontroly, opravy a vymazania osobných údajov a vedenia záznamov na účely protokolovania a dokumentácie, ako aj pravidlá týkajúce sa informácií, ktoré sa majú poskytnúť fyzickým osobám. Mali by sa v nej stanoviť aj záruky, pokiaľ ide o automatizované spracovanie osobných údajov.

               f)V dohode sa stanovujú kritériá, na základe ktorých sa uvádza spoľahlivosť zdroja a správnosť údajov.

               g)Dohoda obsahuje povinnosť zaistiť bezpečnosť osobných údajov prostredníctvom primeraných technických a organizačných opatrení, a to aj tým, že sa prístup k osobným údajom umožní len oprávneným osobám. Dohoda obsahuje aj povinnosť oznámenia v prípade porušenia ochrany osobných údajov, ktoré má vplyv na údaje prenášané podľa dohody.

               h)Ďalšie prenosy informácií medzi príslušnými orgánmi Egypta a inými orgánmi v Egypte sa povoľujú len na účely dohody a za predpokladu primeraných podmienok a záruk.

               i)Rovnaké podmienky ako v písmene h) sa uplatňujú na ďalšie prenosy informácií medzi príslušnými orgánmi Egypta a orgánmi v tretej krajine, s dodatočnou požiadavkou, že takéto ďalšie prenosy sú povolené len vo vzťahu k tretím krajinám, ktorým je Europol oprávnený prenášať osobné údaje na základe článku 25 ods. 1 nariadenia (EÚ) 2016/794.

               j)V dohode sa zabezpečuje systém dohľadu vykonávaného jedným alebo viacerými nezávislými orgánmi verejnej moci zodpovednými za ochranu údajov s účinnými právomocami na vyšetrovanie a zásah na účely vykonávania dohľadu nad tými orgánmi verejnej moci Egypta, ktoré používajú osobné údaje/vymenené informácie, a na zúčastňovanie sa na súdnych konaniach. Tieto nezávislé orgány majú okrem iného právomoc prijímať sťažnosti fyzických osôb týkajúce sa používania ich osobných údajov. Orgány verejnej moci, ktoré používajú osobné údaje, sú zodpovedné za dodržiavanie pravidiel ochrany osobných údajov podľa dohody.

               4.V dohode sa stanovuje účinný mechanizmus urovnávania sporov, pokiaľ ide o jej výklad a uplatňovanie, ktorým sa zabezpečí, aby strany dodržiavali vzájomne dohodnuté pravidlá.

               5.Dohoda obsahuje ustanovenie o nadobudnutí účinnosti a platnosti a ustanovenie, podľa ktorého každá zmluvná strana ju môže vypovedať alebo pozastaviť.

               6.Dohoda môže v prípade potreby obsahovať doložku týkajúcu sa jej územnej pôsobnosti.

               7.Dohoda môže obsahovať ustanovenia týkajúce sa monitorovania a pravidelného hodnotenia dohody.

               8.V kontexte týchto rokovaní Komisia podporí pristúpenie Egypta k Dohovoru Rady Európy o ochrane jednotlivcov pri automatizovanom spracovaní osobných údajov (ďalej len „dohovor č. 108“).

               9.Dohoda je rovnako autentická v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku a na tento účel obsahuje jazykovú doložku.


               EURÓPSKA KOMISIA
            V Bruseli20. 12. 2017
            COM(2017) 811 final
            Odporúčanie
            ROZHODNUTIE RADY
            o poverení začať rokovania o dohode medzi Európskou úniou a Alžírskou demokratickou ľudovou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a alžírskymi príslušnými orgánmi na boj proti závažnej trestnej činnosti a terorizmu

               DÔVODOVÁ SPRÁVA

               1.KONTEXT ODPORÚČANIA

               V globalizovanom svete, v ktorom závažná trestná činnosť a terorizmus majú v čoraz väčšej miere nadnárodný a rôznorodý charakter, by orgány presadzovania práva mali byť plne vybavené na účely spolupráce s externými partnermi s cieľom zaistiť bezpečnosť svojich občanov. Z tohto dôvodu by Europol mal mať možnosť vymieňať si osobné údaje s orgánmi presadzovania práva v tretích krajinách v rozsahu potrebnom na plnenie svojich úloh.

               Od nadobudnutia účinnosti nariadenia 2016/794 dňa 1. mája 2017
                  1
                a podľa zmluvy je Komisia zodpovedná za vedenie rokovaní v mene Únie s tretími krajinami o medzinárodných dohodách o výmene osobných údajov s Europolom. Europol môže pre potreby vykonávania svojich úloh nadviazať a udržiavať spoluprácu s externými partnermi na základe pracovných a administratívnych dohôd, ktoré samy osebe nemôžu predstavovať právny základ na výmenu osobných údajov.

               Pri zohľadnení politickej stratégie, ako je vytýčená v Európskom programe v oblasti bezpečnosti
                  2
               , v záveroch Rady
                  3
                a v globálnej stratégii
                  4
               , operačných potrieb orgánov presadzovania práva v celej EÚ a potenciálnych prínosov užšej spolupráce v tejto oblasti sa Komisia domnieva, že treba v krátkom čase začať rokovania s ôsmimi krajinami, ako sa uvádza v 11. správe o pokroku pri budovaní účinnej a skutočnej bezpečnostnej únie
                  5
               .

               Komisia uskutočnila svoje posúdenie prioritných krajín, pri ktorom zohľadnila operačné potreby Europolu. V Stratégii Europolu na roky 2016 – 2020 sa určuje oblasť Stredozemia ako priorita pre posilnené partnerstvá
                  6
               . Vo vonkajšej stratégii Europolu na roky 2017 – 2020 sa takisto zdôrazňuje potreba užšej spolupráce medzi Europolom a krajinami Blízkeho východu a severnej Afriky (MENA) v dôsledku súčasných teroristických hrozieb a výziev súvisiacich s migráciou
                  7
               .

               Europol neuzavrel dohodu so žiadnou krajinou v tomto regióne.

               Toto odporúčanie sa osobitne týka rokovaní s Alžírskom, hoci spoluprácu s ktoroukoľvek krajinou Blízkeho východu a severnej Afriky treba vnímať v kontexte regiónu ako celku. Súčasná nestabilita v regióne, a najmä dlhotrvajúce konflikty v Líbyi a v sahelskom regióne, predstavujú pre EÚ významnú dlhodobú bezpečnostnú hrozbu, ktorú je potrebné naliehavo riešiť. Toto sa týka tak účinného boja proti terorizmu a súvisiacej organizovanej trestnej činnosti
                  8
               , ako aj výziev súvisiacich s migráciou, ako je napomáhanie neregulárnej migrácii a obchodovanie s ľuďmi. Spolupráca s miestnymi orgánmi presadzovania práva je na riešenie týchto výziev nevyhnutná.

               Politický kontext

               Alžírsko je pre EÚ partnerom strategického významu z dôvodu svojej pozície v oblasti Maghrebu a úlohy, ktorú zohráva na regionálnej úrovni a v Africkej únii. Zo strategického hľadiska je Alžírsko koordinačným strediskom v oblasti Stredozemného mora a zohráva kľúčovú úlohu pri stabilizácii saharsko-sahelského regiónu. Krajina je veľmi aktívna v boji proti terorizmu na svojom území.

               V marci 2017 Asociačná rada EÚ – Alžírsko prijala priority partnerstva, ktoré zahŕňajú posilnenie bezpečnostného dialógu. Medzi identifikované priority patria migrácia a bezpečnosť
                  9
               . V októbri 2017 sa medzi EÚ a Alžírskom uskutočnil ich prvý neformálny dialóg na vysokej úrovni o boji proti terorizmu a o regionálnej bezpečnosti
                  10
               . Pri tejto príležitosti jeho účastníci vyjadrili ochotu hľadať ďalšie možnosti posilnenia svojej dvojstrannej spolupráce v oblasti bezpečnosti a boja proti terorizmu. Zúčastnené strany určili najmä kritické oblasti, v ktorých by bola spolupráca obzvlášť prínosná. Ide o deradikalizáciu, spoluprácu medzi Europolom a Alžírskom, boj proti organizovanej trestnej činnosti vrátane nedovoleného obchodu s palnými zbraňami a počítačovej kriminality, boj proti financovaniu terorizmu a forenzné vyšetrovania.

               Alžírsko a EÚ členmi Globálneho fóra pre boj proti terorizmu. Jedno z regionálnych CBRN centier excelentnosti financovaných EÚ sa nachádza v Alžíri.

               Operačné potreby

               Z údajov uvedených v hodnotení hrozieb závažnej a organizovanej trestnej činnosti (SOCTA) 2017
                  11
                a v správe EÚ o situácii a trendoch v oblasti terorizmu (TE-SAT) 2017
                  12
               , z uvedených diskusií, ako aj – okrem iného – z poznatkov interného experta Europolu vyplýva, že spolupráca s Alžírskom je potrebná najmä na riešenie týchto javov trestnej činnosti:

               Terorizmus: teroristické skupiny pôsobiace v regióne (vrátane Líbye a sahelského regiónu) predstavujú hrozbu pre Alžírsko aj EÚ. Okrem vernejšieho obrazu hrozieb a identifikácie nových trendov je na riešenie fenoménu zahraničných teroristických bojovníkov (vrátane podozrivých osôb s dvojitým občianstvom alebo oprávneným pobytom) a účinné odhaľovanie, prevenciu a stíhanie cestovania na účely terorizmu, zneužívania internetu teroristami, financovania terorizmu, ako aj prepojenia s organizovanou trestnou činnosťou, potrebná užšia spolupráca zahŕňajúca výmenu osobných údajov.

               Prevádzačstvo migrantov: v Alžírsku dochádza k organizovanému prevádzačstvu migrantov a neregulárni migranti túto krajinu podľa hlásení naďalej využívajú ako tranzitný uzol smerom do EÚ. Okrem toho stále trvá riziko nelegálneho cestovania do Líbye cez južné Alžírsko. Spolupráca s alžírskymi orgánmi by bola relevantná aj pri riešení podvodov týkajúcich sa dokladov, čo je oblasť trestnej činnosti súvisiaca s prevádzačstvom migrantov.

               Nedovolené obchodovanie s palnými zbraňami: Súčasná nestabilita v regióne Blízkeho východu a severnej Afriky, a najmä konflikty v Líbyi a Sýrii viedli k značnému nárastu nedovoleného obchodovania s palnými zbraňami v tomto regióne. Vytvára to hrozbu pre bezpečnosť v krátkodobom aj dlhodobom horizonte. Alžírsko je takisto prirodzenou trasou do sahelského regiónu a z neho. Kontroly alžírskych hraníc preto predstavujú strategickú prioritu, a to pokiaľ ide o úsilie spomaliť pohyb nedovolených palných zbraní do susediacich krajín, ako aj predchádzať pašovaniu do EÚ prostredníctvom kontajnerových lodí, trajektov a malých člnov plaviacich sa cez Stredozemné more.

               Obchodovanie s drogami: Blízky východ a severná Afrika (MENA) sú hlavným zdrojom, tranzitným bodom a spotrebiteľom nelegálnych drog. Stabilná základňa zákazníkov na severe, sahelská prevádzačská trasa na juhu a heroínová trasa prechádzajúca z východu na západ spôsobujú, že región na jednej strane ovplyvňuje užívanie nelegálnych látok a ich produkciu a na druhej strane je touto skutočnosťou negatívne ovplyvňovaný.

               Od roku 2000 došlo v Alžírsku k veľkému počtu zachytenia kanabisovej živice. V rámci programu zameraného na kokaínovú trasu financovaného EÚ (zložka AIRCOP) bola v roku 2016 v Alžírsku zriadená spoločná špeciálna protidrogová letisková jednotka so zákonnou právomocou (JAITF).

               2.PRÁVNE PRVKY ODPORÚČANIA

               V nariadení (EÚ) 2016/794 o Agentúre Európskej únie pre spoluprácu v oblasti presadzovania práva (Europol) sa stanovuje právny rámec pre Europol, konkrétne jeho ciele, úlohy, rozsah právomocí, záruky v oblasti ochrany údajov a spôsoby spolupráce s externými partnermi.

               Toto odporúčanie je v súlade s ustanoveniami nariadenia o Europole.

               Cieľom tohto odporúčania je získať od Rady poverenie pre Komisiu rokovať o budúcej dohode v mene EÚ. Právnym základom pre poverenie Radou na začatie rokovaní je článok 218 ods. 3 a 4 ZFEÚ.

               V súlade s článkom 218 Zmluvy o fungovaní Európskej únie by Komisia mala byť ustanovená za vyjednávača Únie, pokiaľ ide o dohodu medzi Európskou úniou a Alžírskou demokratickou ľudovou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a alžírskymi príslušnými orgánmi na boj proti závažnej trestnej činnosti a terorizmu.

               Odporúčanie

               ROZHODNUTIE RADY

               o poverení začať rokovania o dohode medzi Európskou úniou a Alžírskou demokratickou ľudovou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a alžírskymi príslušnými orgánmi na boj proti závažnej trestnej činnosti a terorizmu

               RADA EURÓPSKEJ ÚNIE,

               so zreteľom na Zmluvu o fungovaní Európskej únie (ZFEÚ), a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže:

               (1)Nariadenie Európskeho parlamentu a Rady (EÚ) 2016/794
                  13
                bolo prijaté 11. mája 2016 a uplatňuje sa od 1. mája 2017.

               (2)Týmto nariadením, najmä jeho článkom 25, sa stanovujú pravidlá pre prenos osobných údajov z Agentúry Európskej únie pre spoluprácu v oblasti presadzovania práva (Europol) do tretích krajín a medzinárodných organizácií. Europol môže uskutočniť prenos osobných údajov príslušnému orgánu tretej krajiny na základe medzinárodnej dohody uzatvorenej medzi Úniou a danou treťou krajinou podľa článku 218 ZFEÚ a poskytujúcej náležité záruky, pokiaľ ide o ochranu súkromia a základných práv a slobôd fyzických osôb.

               (3)Mali by sa začať rokovania s cieľom uzavrieť takúto dohodu medzi Európskou úniou a Alžírskou demokratickou ľudovou republikou.

               (4)Dohoda by mala rešpektovať základné práva a dodržiavať zásady uznané Chartou základných práv Európskej únie, najmä právo na súkromný a rodinný život uznané v článku 7 charty, právo na ochranu osobných údajov uznané v článku 8 charty a právo na účinný prostriedok nápravy a na spravodlivý proces uznané v článku 47 charty. Dohoda by sa mala uplatňovať v súlade s uvedenými právami a zásadami,

               PRIJALA TOTO ROZHODNUTIE:

               Článok 1

               Komisia sa týmto poveruje začať v mene Únie rokovania o dohode medzi Alžírskou demokratickou ľudovou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a alžírskymi príslušnými orgánmi na boj proti závažnej trestnej činnosti a terorizmu.

               Článok 2

               Smernice na rokovania sa stanovujú v prílohe.

               Článok 3

               Rokovania sa povedú po porade s [Rada vloží názov osobitného výboru].

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Nariadenie (EÚ) 2016/794 z 11. mája 2016, Ú. v. EÚ L 135, 24.5.2016, s. 53.

                     (2)

                        COM(2015) 185 final.

                     (3)

                        Dokument Rady 10384/17, 19. jún 2017.

                     (4)

                        Spoločná vízia, spoločný postup: Silnejšia Európa – Globálna stratégia pre zahraničnú a bezpečnostnú politiku Európskej únie
                  http://europa.eu/globalstrategy/en

                     (5)

                        COM(2017) 608 final.

                     (6)

                        Stratégia Europolu na roky 2016 – 2020, prijatá správnou radou Europolu 1. decembra 2015,
                  https://www.europol.europa.eu/publications-documents/europol-strategy-2016-2020
                  .

                     (7)

                        Vonkajšia stratégia Europolu na roky 2017 – 2020, prijatá správnou radou Europolu 13. decembra 2016, EDOC#865852v3.

                     (8)

                        Príslušné trestné činy organizovanej trestnej činnosti v regióne podľa Europolu zahŕňajú nedovolené obchodovanie s palnými zbraňami, obchodovanie s drogami, finančnú trestnú činnosť vrátane prania špinavých peňazí, ako aj počítačovú kriminalitu.

                     (9)

                  http://www.consilium.europa.eu/en/press/press-releases/2017/03/13/eu-algeria

                     (10)

                  https://eeas.europa.eu/headquarters/headquarters-homepage/34285/node/34285_en

                     (11)

                  https://www.europol.europa.eu/socta/2017/

                     (12)

                  https://www.europol.europa.eu/sites/default/files/documents/tesat2017.pdf

                     (13)

                        Nariadenie (EÚ) 2016/794 z 11. mája 2016, Ú. v. EÚ L 135, 24.5.2016, s. 53.

    ---documentbreak---

               EURÓPSKA KOMISIA
            V Bruseli20. 12. 2017
            COM(2017) 811 final
            PRÍLOHA
            k
            odporúčaniu týkajúcemu sa ROZHODNUTIA RADY
            o poverení začať rokovania o dohode medzi Európskou úniou a Alžírskou demokratickou ľudovou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a alžírskymi príslušnými orgánmi na boj proti závažnej trestnej činnosti a terorizmu

               PRÍLOHA

               Smernice na rokovania o dohode medzi Európskou úniou a Alžírskou demokratickou ľudovou republikou o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a alžírskymi príslušnými orgánmi na boj proti závažnej trestnej činnosti a terorizmu

               Komisia by sa v priebehu rokovaní mala zamerať na dosiahnutie cieľov, ktoré sú podrobne stanovené ďalej v texte.

               1.Cieľom dohody je poskytnúť právny základ pre prenos osobných údajov medzi Europolom a príslušnými orgánmi Alžírska s cieľom podporovať a posilňovať činnosť príslušných orgánov tejto krajiny a členských štátov, ako aj ich vzájomnú spoluprácu pri predchádzaní závažnej nadnárodnej trestnej činnosti a terorizmu a boji proti nim, a pritom poskytnúť primerané záruky, pokiaľ ide o ochranu súkromia, osobných údajov a základných práv a slobôd fyzických osôb.

               2.Na účely zabezpečenia obmedzenia účelu sa spolupráca podľa tejto dohody týka iba trestných činov a súvisiacich trestných činov, ktoré patria do právomoci Europolu v súlade s článkom 3 nariadenia 2016/794 (ďalej spolu len „trestné činy“). Spolupráca by predovšetkým mala byť zameraná na boj proti terorizmu a predchádzanie radikalizácii, boj proti organizovanej trestnej činnosti, najmä proti prevádzačstvu migrantov, nedovolenému obchodovaniu s palnými zbraňami a obchodovaniu s drogami, ako aj na boj proti počítačovej kriminalite.

               3.V dohode sa jasne a presne stanovujú potrebné záruky a kontroly pri výmene osobných údajov medzi Europolom a alžírskymi príslušnými orgánmi, pokiaľ ide o ochranu osobných údajov, základných práv a slobôd fyzických osôb, a to bez ohľadu na štátnu príslušnosť a miesto bydliska.

               Konkrétne:

               a)Účely spracovania osobných údajov zmluvnými stranami v rámci dohody sa stanovujú jasne a presne a neprekračujú rozsah, ktorý je v jednotlivých prípadoch nevyhnutný na účely predchádzania terorizmu a trestným činom a boja proti nim v zmysle dohody.

               b)Osobné údaje prenesené Europolom v súlade s dohodou sa spracúvajú spravodlivo, na legitímnom základe a len na účely, na ktoré boli prenesené. V dohode sa stanovuje možnosť Europolu uviesť pri prenose údajov akékoľvek obmedzenia prístupu k údajom alebo ich použitia, a to aj pokiaľ ide o ich prenos, vymazanie alebo zničenie. Osobné údaje sú primerané, relevantné a obmedzené na rozsah, ktorý je nevyhnutný vzhľadom na daný účel. Sú správne a aktualizované. Nesmú sa uchovávať dlhšie než je nevyhnutné na účely, na ktoré boli prenesené.

               c)Prenos osobných údajov Europolom, ktoré odhaľujú rasový alebo etnický pôvod, politické názory, náboženské alebo filozofické presvedčenie, členstvo v odborových organizáciách, genetické údaje a údaje týkajúce sa zdravotného stavu a sexuálneho života fyzickej osoby, je zakázaný, pokiaľ nie je nevyhnutne potrebný a primeraný v jednotlivých prípadoch na účely predchádzania trestným činom alebo boja proti nim v zmysle dohody a nepodlieha príslušným zárukám. Dohoda by mala obsahovať aj osobitné záruky týkajúce sa prenosu osobných údajov obetí trestných činov, svedkov alebo iných osôb, ktoré môžu poskytnúť informácie o trestných činoch, ako aj maloletých osôb.

               d)Dohoda zabezpečuje vynútiteľné práva fyzických osôb, ktorých osobné údaje sa spracúvajú, a to stanovením pravidiel týkajúcich sa práva na prístup, opravu a vymazanie, ako aj špecifických dôvodov, ktoré môžu umožniť akékoľvek nevyhnutné a primerané obmedzenia. V dohode sa takisto zabezpečujú vymožiteľné práva správnej a súdnej nápravy pre ktorúkoľvek osobu, ktorej údaje sa spracúvajú v rámci dohody, a zaručujú sa účinné prostriedky nápravy.

               e)V dohode sa stanovujú pravidlá týkajúce sa uchovávania, kontroly, opravy a vymazania osobných údajov a vedenia záznamov na účely protokolovania a dokumentácie, ako aj pravidlá týkajúce sa informácií, ktoré sa majú poskytnúť fyzickým osobám. Mali by sa v nej stanoviť aj záruky, pokiaľ ide o automatizované spracovanie osobných údajov.

               f)V dohode sa stanovujú kritériá, na základe ktorých sa uvádza spoľahlivosť zdroja a správnosť údajov.

               g)Dohoda obsahuje povinnosť zaistiť bezpečnosť osobných údajov prostredníctvom primeraných technických a organizačných opatrení, a to aj tým, že sa prístup k osobným údajom umožní len oprávneným osobám. Dohoda obsahuje aj povinnosť oznámenia v prípade porušenia ochrany osobných údajov, ktoré má vplyv na údaje prenášané podľa dohody.

               h)Ďalšie prenosy informácií medzi príslušnými orgánmi Alžírska a inými orgánmi v Alžírsku sa povoľujú len na účely dohody a za predpokladu primeraných podmienok a záruk.

               i)Rovnaké podmienky ako v písmene h) sa uplatňujú na ďalšie prenosy informácií medzi príslušnými orgánmi Alžírska a orgánmi v tretej krajine, s dodatočnou požiadavkou, že takéto ďalšie prenosy sú povolené len vo vzťahu k tretím krajinám, ktorým je Europol oprávnený prenášať osobné údaje na základe článku 25 ods. 1 nariadenia (EÚ) 2016/794.

               j)V dohode sa zabezpečuje systém dohľadu vykonávaného jedným alebo viacerými nezávislými orgánmi verejnej moci zodpovednými za ochranu údajov s účinnými právomocami na vyšetrovanie a zásah na účely vykonávania dohľadu nad tými orgánmi verejnej moci Alžírska, ktoré používajú osobné údaje/vymenené informácie, a na zúčastňovanie sa na súdnych konaniach. Tieto nezávislé orgány majú okrem iného právomoc prijímať sťažnosti fyzických osôb týkajúce sa používania ich osobných údajov. Orgány verejnej moci, ktoré používajú osobné údaje, sú zodpovedné za dodržiavanie pravidiel ochrany osobných údajov podľa dohody.

               4.V dohode sa stanovuje účinný mechanizmus urovnávania sporov, pokiaľ ide o jej výklad a uplatňovanie, ktorým sa zabezpečí, aby strany dodržiavali vzájomne dohodnuté pravidlá.

               5.Dohoda obsahuje ustanovenie o nadobudnutí účinnosti a platnosti a ustanovenie, podľa ktorého každá zmluvná strana ju môže vypovedať alebo pozastaviť.

               6.Dohoda môže v prípade potreby obsahovať doložku týkajúcu sa jej územnej pôsobnosti.

               7.Dohoda môže obsahovať ustanovenia týkajúce sa monitorovania a pravidelného hodnotenia dohody.

               8.V kontexte týchto rokovaní Komisia podporí pristúpenie Alžírska k Dohovoru Rady Európy o ochrane jednotlivcov pri automatizovanom spracovaní osobných údajov („dohovor č. 108“).

               9.Dohoda je rovnako autentická v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku a na tento účel obsahuje jazykovú doložku.


               EURÓPSKA KOMISIA
            V Bruseli20. 12. 2017
            COM(2017) 798 final
            Odporúčanie
            ROZHODNUTIE RADY
            o poverení začať rokovania o dohode medzi Európskou úniou a Jordánskym hášimovským kráľovstvom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a jordánskymi príslušnými orgánmi na boj proti závažnej trestnej činnosti a terorizmu

               DÔVODOVÁ SPRÁVA

               1.KONTEXT NÁVRHU

               V globalizovanom svete, v ktorom závažná trestná činnosť a terorizmus majú v čoraz väčšej miere nadnárodný a rôznorodý charakter, by orgány presadzovania práva mali byť plne vybavené na účely spolupráce s externými partnermi s cieľom zaistiť bezpečnosť svojich občanov. Z tohto dôvodu by Europol mal mať možnosť vymieňať si osobné údaje s orgánmi presadzovania práva v tretích krajinách v rozsahu potrebnom na plnenie svojich úloh.

               Od nadobudnutia účinnosti nariadenia 2016/794 dňa 1. mája 2017
                  1
                a podľa zmluvy je Komisia zodpovedná za vedenie rokovaní v mene Únie s tretími krajinami o medzinárodných dohodách o výmene osobných údajov s Europolom. Europol môže pre potreby vykonávania svojich úloh nadviazať a udržiavať spoluprácu s externými partnermi na základe pracovných a administratívnych dohôd, ktoré samy osebe nemôžu predstavovať právny základ na výmenu osobných údajov.

               Pri zohľadnení politickej stratégie, ako je vytýčená v Európskom programe v oblasti bezpečnosti
                  2
               , v záveroch Rady
                  3
                a v globálnej stratégii
                  4
               , operačných potrieb orgánov presadzovania práva v celej EÚ a potenciálnych prínosov užšej spolupráce v tejto oblasti sa Komisia domnieva, že treba v krátkom čase začať rokovania s ôsmimi krajinami, ako sa uvádza v 11. správe o pokroku pri budovaní účinnej a skutočnej bezpečnostnej únie
                  5
               .

               Komisia uskutočnila svoje posúdenie prioritných krajín, pri ktorom zohľadnila operačné potreby Europolu. V Stratégii Europolu na roky 2016 – 2020 sa určuje oblasť Stredozemia ako priorita pre posilnené partnerstvá
                  6
               . Vo vonkajšej stratégii Europolu na roky 2017 – 2020 sa takisto zdôrazňuje potreba užšej spolupráce medzi Europolom a krajinami Blízkeho východu a severnej Afriky (MENA) v dôsledku súčasných teroristických hrozieb a výziev súvisiacich s migráciou
                  7
               .

               Europol neuzavrel dohodu so žiadnou krajinou v tomto regióne.

               Toto odporúčanie sa osobitne týka rokovaní s Jordánskom, hoci spoluprácu s ktoroukoľvek krajinou Blízkeho východu a severnej Afriky treba vnímať v kontexte regiónu ako celku. Súčasná nestabilita v regióne, a najmä situácia v Sýrii a Iraku, predstavujú pre EÚ významnú dlhodobú bezpečnostnú hrozbu, ktorú je potrebné naliehavo riešiť. Toto sa týka tak účinného boja proti terorizmu a súvisiacej organizovanej trestnej činnosti
                  8
               , ako aj výziev súvisiacich s migráciou, ako je napomáhanie neregulárnej migrácii a obchodovanie s ľuďmi. Spolupráca s miestnymi orgánmi presadzovania práva je na riešenie týchto výziev nevyhnutná.

               Medzitým EÚ, vychádzajúc z technických rozhovorov, ktorých cieľom bolo určiť spoločné opatrenia na zlepšenie výmeny informácií a spoločné operačné opatrenia na presadzovanie práva proti nedovolenému obchodovaniu so strelnými zbraňami, už schválila s Jordánskom zoznam opatrení na zlepšenie spolupráce medzi príslušnými orgánmi presadzovania práva, zabezpečenie pomoci pri budovaní kapacít v príslušných regionálnych a/alebo dvojstranných programoch a rozvoj operačných opatrení na základe spoločne dohodnutého rámca
                  9
               . Jordánsko ukázalo svoj záujem spolupracovať s orgánmi EÚ na presadzovanie práva v oblasti boja proti terorizmu, najmä prostredníctvom odbornej prípravy, ktorú organizuje CEPOL, a úsilia v oblasti odhaľovania financovania terorizmu. Tieto výmeny však nezahŕňajú prenos osobných údajov.

               Politický kontext

               Jordánsko je kľúčovým partnerom EÚ, najmä pokiaľ ide o jeho úlohu pri podpore stability, umiernenosti a tolerancie medzi náboženstvami na Blízkom východe. EÚ a Jordánsko majú silné partnerstvo v mnohých odvetviach a od roku 2002 boli prepojené prostredníctvom dohody o pridružení (od roku 2010 s posilneným štatútom).

               Jordánsko čelí zložitým hospodárskym, sociálnym a bezpečnostným výzvam. Konkrétne sa v Jordánsku sa nachádza viac ako 650 000 registrovaných sýrskych utečencov (čo je približne 10 % jordánskeho obyvateľstva pred krízou v Sýrii), ako aj utečencov z ďalších krajín.

               EÚ a Jordánsko prijali v decembri 2016 priority partnerstva medzi EÚ a Jordánskom a pakt EÚ-Jordánsko na roky 2016 – 2018. EÚ a Jordánsko prostredníctvom priorít partnerstva potvrdili svoje ambície ďalej posilňovať vzájomné spojenectvo, pričom stanovili strategickú agendu, v ktorej je jedným z pilierov posilnenie spolupráce v oblasti regionálnej stability a bezpečnosti vrátane boja proti terorizmu. EÚ a Jordánsko sú odhodlané najmä zintenzívniť konkrétnu spoluprácu a výmenu informácií v záujme riešenia výziev v oblasti terorizmu, násilného extrémizmu a radikalizácie v rámci zásad právneho štátu.

               Pakt EÚ-Jordánsko zahŕňa vzájomné záväzky, pomocou ktorých obe strany plnia sľuby prijaté vo februári 2016 na londýnskej konferencii o podpore Sýrie a okolitého regiónu. Tieto záväzky boli posilnené na konferencii o podpore budúcnosti Sýrie a okolitého regiónu, ktorá sa konala 5. apríla 2017 v Bruseli, a to aj s cieľom posilniť odolnosť Jordánska vzhľadom na dosah krízy v Sýrii.

               Pri príležitosti worskhopu EÚ-Jordánsko v oblasti boja proti terorizmu/posilnenej bezpečnosti, ktorý sa konal 15. marca 2016, uvedeného v pakte EÚ-Jordánsko, sa obe strany dohodli napredovať v práci v troch oblastiach: boj proti násilnému extrémizmu, boj proti financovaniu terorizmu, bezpečnosť letectva a hraníc aj s pomocou zapojenia špecializovaných agentúr EÚ. EÚ a Jordánsko sa dohodli aj na zintenzívnení spolupráce s cieľom riešiť výzvy týkajúce sa obchodovania s ľuďmi, zahraničných teroristických bojovníkov a pašovania strelných zbraní.

               EÚ a Jordánsko sú takisto partnermi Globálneho fóra pre boj proti terorizmu (GCTF)
                  10
                a globálnej koalície proti Dá’iš. Jedno z regionálnych CBRN centier excelentnosti financovaných EÚ sa nachádza v Ammáne.

               Operačné potreby

               Z údajov uvedených v hodnotení hrozieb závažnej a organizovanej trestnej činnosti (SOCTA) 2017
                  11
                a v správe EÚ o situácii a trendoch v oblasti terorizmu (TE-SAT) 2017
                  12
               , z uvedených diskusií, ako aj – okrem iného – z poznatkov interného experta Europolu vyplýva, že spolupráca s Jordánskom je potrebná najmä na riešenie týchto javov trestnej činnosti:

               Terorizmus: Destabilizácia Sýrie a Iraku, šírenie Dá’iš a iných teroristických skupín predstavujú priamu bezpečnostnú hrozbu pre Jordánsko a EÚ, ktoré sa obe stali terčom teroristických skupín. Európski a jordánski teroristi cestovali najmä do Sýrie, Iraku a iných konfliktných zón, aby tam absolvovali výcvik a bojovali. Užšia spolupráca v oblasti presadzovania práva vrátane výmeny osobných údajov pomôže odhaliť a stíhať osoby podozrivé z terorizmu, predchádzať cestovaniu na účely terorizmu (vrátane rizika infiltrácie migračných tokov alebo premiestnenia do iných konfliktných oblastí) a financovaniu terorizmu (vrátane prepojenia s organizovanou trestnou činnosťou).

               Obchodovanie so strelnými zbraňami: EÚ a Jordánsko zaviedli spoluprácu v oblasti strelných zbraní a schválili pracovný program zahŕňajúci výmenu najlepších postupov, odbornú prípravu a budovanie kapacít. V dôsledku zvýšenej spolupráce sa potreba zlepšiť výmenu informácií a následné vyšetrovanie stáva ešte naliehavejšou. Jordánsko, keďže hraničí so Sýriou, môže zohrávať významnú úlohu v predchádzaní dovozu strelných zbraní do oblastí s ozbrojenými konfliktmi, a zabezpečiť, aby boli nezákonné zásielky zadržané, najmä na ich ceste späť do EÚ.

               Výzvy súvisiace s migráciou: V súvislosti s pretrvávajúcim konfliktom v Sýrii existuje celý rad výziev súvisiacich s migráciou. Oblasti nachádzajúce sa okolo utečeneckých táborov a blízko sýrskych hraníc sú náchylné na prítomnosť zbraní, obchodovanie s ľuďmi a obchodovanie s ľuďmi na účely sexuálneho vykorisťovania. Existujú obavy, že značný počet sýrskych detí je v ohrození, a preto sú zraniteľné voči vykorisťovaniu zo strany organizovanej trestnej činnosti, keďže ich prístup k základnej vybavenosti, ako sú školy, je veľmi slabý.

               Obchodovanie s drogami: Blízky východ a severná Afrika (MENA) sú hlavným zdrojom, tranzitným bodom a spotrebiteľom nelegálnych drog. Stabilná základňa zákazníkov na severe a heroínová trasa prechádzajúca z východu na západ spôsobujú, že región na jednej strane ovplyvňuje užívanie nelegálnych látok a ich produkciu a na druhej strane je touto skutočnosťou negatívne ovplyvňovaný. V rámci programu zameraného na kokaínovú trasu financovaného EÚ (zložka AIRCOP) bola v roku 2016 v Jordánsku zriadená spoločná špeciálna protidrogová letisková jednotka so zákonnou právomocou (JAITF).

               2.PRÁVNE PRVKY ODPORÚČANIA

               V nariadení (EÚ) 2016/794 o Agentúre Európskej únie pre spoluprácu v oblasti presadzovania práva (Europol) sa stanovuje právny rámec pre Europol, konkrétne jeho ciele, úlohy, rozsah právomocí, záruky v oblasti ochrany údajov a spôsoby spolupráce s externými partnermi.

               Toto odporúčanie je v súlade s ustanoveniami nariadenia o Europole.

               Cieľom tohto odporúčania je získať od Rady poverenie pre Komisiu rokovať o budúcej dohode v mene EÚ. Právnym základom pre poverenie Radou na začatie rokovaní je článok 218 ods. 3 a 4 ZFEÚ.

               V súlade s článkom 218 Zmluvy o fungovaní Európskej únie by Komisia mala byť ustanovená za vyjednávača Únie, pokiaľ ide o dohodu medzi Európskou úniou a Jordánskom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a jordánskymi príslušnými orgánmi na boj proti závažnej trestnej činnosti a terorizmu.

               Odporúčanie

               ROZHODNUTIE RADY

               o poverení začať rokovania o dohode medzi Európskou úniou a Jordánskym hášimovským kráľovstvom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a jordánskymi príslušnými orgánmi na boj proti závažnej trestnej činnosti a terorizmu

               RADA EURÓPSKEJ ÚNIE,

               so zreteľom na Zmluvu o fungovaní Európskej únie (ZFEÚ), a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže:

               (1)Nariadenie Európskeho parlamentu a Rady (EÚ) 2016/794
                  13
                bolo prijaté 11. mája 2016 a uplatňuje sa od 1. mája 2017.

               (2)Týmto nariadením, najmä jeho článkom 25, sa stanovujú pravidlá pre prenos osobných údajov z Agentúry Európskej únie pre spoluprácu v oblasti presadzovania práva (Europol) do tretích krajín a medzinárodných organizácií. Europol môže uskutočniť prenos osobných údajov príslušnému orgánu tretej krajiny na základe medzinárodnej dohody uzatvorenej medzi Úniou a danou treťou krajinou podľa článku 218 ZFEÚ a poskytujúcej náležité záruky, pokiaľ ide o ochranu súkromia a základných práv a slobôd fyzických osôb.

               (3)Mali by sa začať rokovania s cieľom uzavrieť takúto dohodu medzi Európskou úniou a Jordánskym hášimovským kráľovstvom.

               (4)Dohoda by mala rešpektovať základné práva a dodržiavať zásady uznané Chartou základných práv Európskej únie, najmä právo na súkromný a rodinný život uznané v článku 7 charty, právo na ochranu osobných údajov uznané v článku 8 charty a právo na účinný prostriedok nápravy a na spravodlivý proces uznané v článku 47 charty. Dohoda by sa mala uplatňovať v súlade s uvedenými právami a zásadami.

               PRIJALA TOTO ROZHODNUTIE:

               Článok 1

               Komisia sa týmto poveruje začať v mene Únie rokovania o dohode medzi Európskou úniou a Jordánskym hášimovským kráľovstvom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a jordánskymi príslušnými orgánmi na boj proti závažnej trestnej činnosti a terorizmu.

               Článok 2

               Smernice na rokovania sa stanovujú v prílohe.

               Článok 3

               Rokovania sa povedú po porade s [Rada vloží názov osobitného výboru].

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Nariadenie (EÚ) 2016/794 z 11. mája 2016, Ú. v. EÚ L 135, 24.5.2016, s. 53.

                     (2)

                        COM(2015) 185 final.

                     (3)

                        Dokument Rady 10384/17, 19. jún 2017.

                     (4)

                        Spoločná vízia, spoločný postup: Silnejšia Európa – Globálna stratégia pre zahraničnú a bezpečnostnú politiku Európskej únie
                  http://europa.eu/globalstrategy/en

                     (5)

                        COM(2017) 608 final.

                     (6)

                        Stratégia Europolu na roky 2016 – 2020, prijatá správnou radou Europolu 1. decembra 2015,
                  https://www.europol.europa.eu/publications-documents/europol-strategy-2016-2020
                  .

                     (7)

                        Vonkajšia stratégia Europolu na roky 2017 – 2020, prijatá správnou radou Europolu 13. decembra 2016, EDOC#865852v3.

                     (8)

                        Príslušné trestné činy organizovanej trestnej činnosti v regióne podľa Europolu zahŕňajú nedovolené obchodovanie so strelnými zbraňami, obchodovanie s drogami, finančnú trestnú činnosť vrátane prania špinavých peňazí, ako aj počítačovú kriminalitu.

                     (9)

                        Niekoľko iniciatív v tomto kontexte bolo zahrnutých do priority Strelné zbrane v rámci cyklu politík EÚ na boj proti závažnej a organizovanej trestnej činnosti, ako aj do oznámenia „Vykonávanie Európskeho programu v oblasti bezpečnosti: Akčný plán EÚ na boj proti nelegálnemu pašovaniu a používaniu strelných zbraní a výbušnín“ z 2. 12. 2015, COM(2015) 624 final.

                     (10)

                        Jordánsko je spolupredsedom jeho pracovnej skupiny zameranej na zahraničných teroristických bojovníkov.

                     (11)

                  https://www.europol.europa.eu/socta/2017

                     (12)

                  https://www.europol.europa.eu/sites/default/files/documents/tesat2017.pdf

                     (13)

                        Nariadenie Európskeho parlamentu a Rady (EÚ) 2016/794 z 11. mája 2016 o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV (Ú. v. EÚ L 135, 24.5.2016, s. 53).

    ---documentbreak---

               EURÓPSKA KOMISIA
            V Bruseli20. 12. 2017
            COM(2017) 798 final
            PRÍLOHA
            k
            odporúčaniu týkajúcemu sa ROZHODNUTIA RADY
            o poverení začať rokovania o dohode medzi Európskou úniou a Jordánskym hášimovským kráľovstvom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a jordánskymi príslušnými orgánmi na boj proti závažnej trestnej činnosti a terorizmu

               PRÍLOHA

               Smernice na rokovania o dohode medzi Európskou úniou a Jordánskym hášimovským kráľovstvom o výmene osobných údajov medzi Agentúrou Európskej únie pre spoluprácu v oblasti presadzovania práva (Europol) a jordánskymi príslušnými orgánmi na boj proti závažnej trestnej činnosti a terorizmu

               Komisia by sa v priebehu rokovaní mala zamerať na dosiahnutie cieľov, ktoré sú podrobne stanovené ďalej v texte.

               1.Cieľom dohody je poskytnúť právny základ pre prenos osobných údajov medzi Europolom a príslušnými orgánmi Jordánska s cieľom podporovať a posilňovať činnosť príslušných orgánov tejto krajiny a členských štátov, ako aj ich vzájomnú spoluprácu pri predchádzaní závažnej nadnárodnej trestnej činnosti a terorizmu a boji proti nim, a pritom poskytnúť primerané záruky, pokiaľ ide o ochranu súkromia, osobných údajov a základných práv a slobôd fyzických osôb.

               2.Na účely zabezpečenia obmedzenia účelu sa spolupráca podľa tejto dohody týka iba trestných činov a súvisiacich trestných činov, ktoré patria do právomoci Europolu v súlade s článkom 3 nariadenia 2016/794 (ďalej spolu len „trestné činy“). Spolupráca by predovšetkým mala byť zameraná na boj proti terorizmu a predchádzanie radikalizácii, boj proti organizovanej trestnej činnosti, najmä proti nezákonnému obchodovaniu so strelnými zbraňami, prevádzačstvu migrantov a obchodovaniu s drogami, a na boj proti počítačovej kriminalite.

               3.V dohode sa jasne a presne stanovujú potrebné záruky a kontroly pri výmene osobných údajov medzi Europolom a jordánskymi príslušnými orgánmi, pokiaľ ide o ochranu osobných údajov, základných práv a slobôd fyzických osôb, a to bez ohľadu na štátnu príslušnosť a miesto bydliska.

               Konkrétne:

               a)Účely spracovania osobných údajov zmluvnými stranami v rámci dohody sa stanovujú jasne a presne a neprekračujú rozsah, ktorý je v jednotlivých prípadoch nevyhnutný na účely predchádzania terorizmu a trestným činom a boja proti nim v zmysle dohody.

               b)Osobné údaje prenesené Europolom v súlade s dohodou sa spracúvajú spravodlivo, na legitímnom základe a len na účely, na ktoré boli prenesené. V dohode sa stanovuje možnosť Europolu uviesť pri prenose údajov akékoľvek obmedzenia prístupu k údajom alebo ich použitia, a to aj pokiaľ ide o ich prenos, vymazanie alebo zničenie. Osobné údaje sú primerané, relevantné a obmedzené na rozsah, ktorý je nevyhnutný vzhľadom na daný účel. Sú správne a aktualizované. Nesmú sa uchovávať dlhšie než je nevyhnutné na účely, na ktoré boli prenesené.

               c)Prenos osobných údajov Europolom, ktoré odhaľujú rasový alebo etnický pôvod, politické názory, náboženské alebo filozofické presvedčenie, členstvo v odborových organizáciách, genetické údaje a údaje týkajúce sa zdravotného stavu a sexuálneho života fyzickej osoby, je zakázaný, pokiaľ nie je nevyhnutne potrebný a primeraný v jednotlivých prípadoch na účely predchádzania trestným činom alebo boja proti nim v zmysle dohody a nepodlieha príslušným zárukám. Dohoda by mala obsahovať aj osobitné záruky týkajúce sa prenosu osobných údajov obetí trestných činov, svedkov alebo iných osôb, ktoré môžu poskytnúť informácie o trestných činoch, ako aj maloletých osôb.

               d)Dohoda zabezpečuje vynútiteľné práva fyzických osôb, ktorých osobné údaje sa spracúvajú, a to stanovením pravidiel týkajúcich sa práva na prístup, opravu a vymazanie, ako aj špecifických dôvodov, ktoré môžu umožniť akékoľvek nevyhnutné a primerané obmedzenia. V dohode sa takisto zabezpečujú vymožiteľné práva správnej a súdnej nápravy pre ktorúkoľvek osobu, ktorej údaje sa spracúvajú v rámci dohody, a zaručujú sa účinné prostriedky nápravy.

               e)V dohode sa stanovujú pravidlá týkajúce sa uchovávania, kontroly, opravy a vymazania osobných údajov a vedenia záznamov na účely protokolovania a dokumentácie, ako aj pravidlá týkajúce sa informácií, ktoré sa majú poskytnúť fyzickým osobám. Mali by sa v nej stanoviť aj záruky, pokiaľ ide o automatizované spracovanie osobných údajov.

               f)V dohode sa stanovujú kritériá, na základe ktorých sa uvádza spoľahlivosť zdroja a správnosť údajov.

               g)Dohoda obsahuje povinnosť zaistiť bezpečnosť osobných údajov prostredníctvom primeraných technických a organizačných opatrení, a to aj tým, že sa prístup k osobným údajom umožní len oprávneným osobám. Dohoda obsahuje aj povinnosť oznámenia v prípade porušenia ochrany osobných údajov, ktoré má vplyv na údaje prenášané podľa dohody.

               h)Ďalšie prenosy informácií medzi príslušnými orgánmi Jordánska a inými orgánmi v Jordánsku sa povoľujú len na účely dohody a za predpokladu primeraných podmienok a záruk.

               i)Rovnaké podmienky ako v písmene h) sa uplatňujú na ďalšie prenosy informácií medzi príslušnými orgánmi Jordánska a orgánmi v tretej krajine, s dodatočnou požiadavkou, že takéto ďalšie prenosy sú povolené len vo vzťahu k tretím krajinám, ktorým je Europol oprávnený prenášať osobné údaje na základe článku 25 ods. 1 nariadenia (EÚ) 2016/794.

               j)V dohode sa zabezpečuje systém dohľadu vykonávaného jedným alebo viacerými nezávislými orgánmi verejnej moci zodpovednými za ochranu údajov s účinnými právomocami na vyšetrovanie a zásah na účely vykonávania dohľadu nad tými orgánmi verejnej moci Jordánska, ktoré používajú osobné údaje/vymenené informácie, a na zúčastňovanie sa na súdnych konaniach. Tieto nezávislé orgány majú okrem iného právomoc prijímať sťažnosti fyzických osôb týkajúce sa používania ich osobných údajov. Orgány verejnej moci, ktoré používajú osobné údaje, sú zodpovedné za dodržiavanie pravidiel ochrany osobných údajov podľa dohody.

               4.V dohode sa stanovuje účinný mechanizmus urovnávania sporov, pokiaľ ide o jej výklad a uplatňovanie, ktorým sa zabezpečí, aby strany dodržiavali vzájomne dohodnuté pravidlá.

               5.Dohoda obsahuje ustanovenie o nadobudnutí účinnosti a platnosti a ustanovenie, podľa ktorého každá zmluvná strana ju môže vypovedať alebo pozastaviť.

               6.Dohoda môže v prípade potreby obsahovať doložku týkajúcu sa jej územnej pôsobnosti.

               7.Dohoda môže obsahovať ustanovenia týkajúce sa monitorovania a pravidelného hodnotenia dohody.

               8.V kontexte týchto rokovaní Komisia podporí pristúpenie Jordánska k dohovoru Rady Európy o ochrane jednotlivcov pri automatizovanom spracovaní osobných údajov („dohovor č. 108“).

               9.Dohoda je rovnako autentická v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku a na tento účel obsahuje jazykovú doložku.